Kuntaliitokset Suomessa ilman yhteistä rajaa eivät olleet vuoden 1997 kuntajakolain tulkinnan mukaan mahdollisia. Siksi eräiden kuntaliitosten yhteydessä alueita kolmansista kunnista liitettiin yhdistettäviin kuntiin yhtenäisen alueen luomiseksi yhdistettävien kuntien välille. Lisäksi on ollut tapauksia, joissa yhteistä rajaa yhdistettävillä kunnilla on ollut hyvin vähän. Ennen lain voimaantuloa on myös ollut tapauksia, joissa yhteistä rajaa yhdistettävien kuntien välillä ei ole ollut lainkaan. Laki salli liitokset, joissa kunnilla on yhteistä rajaa vain vesialueella. Vähänkyrön kunta liitettiin vuoden 2013 alusta Vaasaan, vaikka kunnilla ei ollut yhteistä rajaa.


title: All Nightmare Long

text: All Nightmare Long on amerikkalaisen metallimusiikkia soittavan yhtyeen, Metallican single albumilta "Death Magnetic". Kappaleesta on julkaistu myös musiikkivideo. Yhtye soitti kappaleen riffejä konserteissa jo vuonna 2006. Kappale on myös mukana -pelissä.


title: Sula

text: Sula on kunta Møren ja Romsdalin läänissä Norjassa. Kunnalla on pinta-alaa 59 neliökilometriä ja tammikuussa 2013 tehdyn väestönlaskennan mukaan kunnassa oli 8 397 asukasta.


title: Sunndal

text: Sunndal on kunta Møren ja Romsdalin läänissä Norjassa. Kunnalla on pinta-alaa 1 712 neliökilometriä, ja tammikuussa 2013 tehdyn väestönlaskennan mukaan Sunndalin kunnassa oli 7 205 asukasta.


title: Surnadal

text: Surnadal on kunta Møren ja Romsdalin läänissä Norjassa. Kunnalla on pinta-alaa 1 365 neliökilometriä ja tammikuussa 2013 tehdyn väestönlaskennan mukaan Surnadalin kunnassa oli 5 927 asukasta.


title: Lilian Garcia

text: Lilián Annette Garcia (s. 19. elokuuta 1966 Madrid, Espanja) on yhdysvaltalainen laulaja ja showpainiliitto World Wrestling Entertainmentin RAW-brändin kehäkuuluttaja.


title: Lilian Garcia

text: Garcian vanhemmat ovat Espanjasta ja Puerto Ricosta, ja hän asui lapsena Espanjassa. Yhdysvaltoihin muuton jälkeen Garcia valmistui Etelä-Carolinan yliopistosta.


title: Lilian Garcia

text: Garcia on osallistunut kauneuskilpailuihin ja juontanut radio-ohjelmaa 1990-luvun alussa. Garcia pääsi WWE:n kehäkuuluttajaksi vuonna 1999. Hän on laulanut usein Yhdysvaltain kansallislaulun ennen WWE:n showpainiottelun, NBA:n koripallo-ottelun tai New York Jetsin baseball-ottelun alkua.


title: Lilian Garcia

text: Garcian debyyttisingle ""Shout"" julkaistiin lokakuussa 2002 ja se kipusi Billboard Hot 100 -listalla parhaimmillaan sijalle 69. Hänen ensimmäinen sooloalbumi, espanjankielinen ""¡Quiero Vivir!"" () julkaistiin lokakuussa 2007. Garcian kirjoitti albumin kymmenestä espanjan- ja kahdesta englanninkielisestä kappaleesta 11 yhdessä Jon Secadan kanssa.


title: Lilian Garcia

text: Garcia ja Chris Joseph menivät naimisiin vuonna 2009. Nykyään he asuvat New Yorkissa.


title: Sykkylven

text: Sykkylven on kunta Møren ja Romsdalin läänissä Norjassa. Kunnalla on pinta-alaa 338 neliökilometriä, ja asukkaita sillä oli 7 673 vuonna 2013.


title: If U Seek Amy

text: ”If U Seek Amy” on yhdysvaltalaisen poplaulajan Britney Spearsin kolmas single hänen kuudennelta studioalbumiltaan "Circusilta".


title: If U Seek Amy

text: ”If U Seek Amy” valittiin singleksi www.britney.com-sivuston tekemän kyselyn perusteella. Se sai 26 % kaikista annetuista äänistä. Toiseksi tuli kappale ”Kill The Lights” (16 %) ja kolmanneksi ”Out From Under”, joka sai myös 16 % annetuista äänistä. ”If U Seek Amy” -promosinglen kansikuva julkaistiin Britney.com-sivustolla 26. helmikuuta 2009.


title: If U Seek Amy

text: Kappale herätti paheksuntaa joidenkin vanhempien keskuudessa, koska kertosäkeen kohta ”if you seek Amy” kuulostaa samalta kuin ”F-U-C-K me”. Parents Television Council uhkasi tehdä valituksen kappaletta soittavista radiokanavista Yhdysvaltain telehallintovirastolle. Jive Records -levy-yhtiö lupasi, että Spears nauhoittaa kappaleesta siistityn version radiota varten.


title: If U Seek Amy

text: Musiikkivideon alussa uutistoimittaja sanoo kappaleen nimen, jonka jälkeen kuva siirtyy huoneeseen. Huoneessa on Britneyn lisäksi muita ihmisiä jotka ovat selkeästi juhlineet koko yön. Britney aloittaa laulamisen huoneen sängyllä siirtyen pian muualle. Toisessa huoneessa Britney alkaa tanssia muiden ihmisten kanssa. Valojen vilkkuessa ja ihmisten tanssiessa video etenee kunnes tulee korkeasti valaistua kuvaa Britneystä pukiessa uutta asua päälle. Ihmiset seuraavat Britneytä, joka kulkee talon portaat alas 1960-luvun tyylinen asu päällään, esittäen Amyn roolia. Amy ottaa käteensä piirakkalautasen. Muut ihmiset jäävät talon sisälle, kun Amy astelee ovesta ulos hoidettuun puutarhaan. Hänen miehensä ja lapsensa tulevat sivusta Amyn rinnalle ja he astelevat portin takana kuhisevien paparazzien eteen näytille. Lopuksi Amy antaa pusun ja kuva pysähtyy muuttuen mustavalkoiseksi. Video loppuu samaan uutistoimittajaan joka oli alussa. Uutistoimittaja sanoo "Doesn't make any sense, does it?".


title: If U Seek Amy

text: Single julkaistiin Australiassa digitaalisesti 15. helmikuuta 2009, fyysisenä singlenä se julkaistaan 14. maaliskuuta. Single julkaistaan Britanniassa 4. maaliskuuta ja muualla Euroopassa maaliskuun aikana.


title: Tingvoll

text: Tingvoll on kunta Møren ja Romsdalin läänissä Norjassa. Kunnan pinta-ala on 337 neliökilometriä ja tammikuussa 2013 tehdyn väestönlaskennan mukaan Tingvollin kunnassa oli 3 116 asukasta.


title: Ulstein

text: Ulstein on kunta Møren ja Romsdalin läänissä Norjassa. Kunnalla on pinta-alaa 97 neliökilometriä ja tammikuussa 2013 tehdyn väestönlaskennan mukaan Ulsteinin kunnassa oli 7 927 asukasta.


title: Vanylven

text: Vanylven on kunta Møren ja Romsdalin läänissä Norjassa. Kunnalla on pinta-alaa 385 neliökilometriä ja tammikuussa 2013 tehdyn väestönlaskennan mukaan Vanylvenin kunnassa oli 3 336 asukasta.


title: Vestnes

text: Vestnes on kunta Møren ja Romsdalin läänissä Norjassa. Kunnalla on pinta-alaa 355 neliökilometriä ja tammikuussa 2013 tehdyn väestönlaskennan mukaan Vestnesin kunnassa oli 6 626 asukasta.


title: Volda

text: Volda on kunta Møren ja Romsdalin läänissä Norjassa. Kunnalla on pinta-alaa 547 neliökilometriä ja tammikuussa 2013 tehdyn väestönlaskennan mukaan Voldan kunnassa oli 8 827 asukasta.


title: Ørskog

text: Ørskog on kunta Møren ja Romsdalin läänissä Norjassa. Kunnalla on pinta-alaa 129 neliökilometriä, ja asukkaita sillä oli 2 093 vuonna 2004.


title: Ørsta (Møre ja Romsdal)

text: Ørsta on kunta Møren ja Romsdalin läänissä Norjassa. Kunnalla on pinta-alaa 805 neliökilometriä, ja asukkaita sillä oli 10 456 vuonna 2013.


title: Ørsta (Møre ja Romsdal)

text: Kunta erosi Voldasta 1. elokuuta 1883. Ørstan kylästä tuli kunnan hallinnollinen keskus vuonna 1964, jolloin Hjørundfjordin, Vartdalin, ja Ørstan kunnat yhdistyivät.


title: Suzann Pettersen

text: Suzann Pettersen (s. 7. huhtikuuta 1981 Oslo) on norjalainen golfaaja. Hän aloitti ammattilaisuransa vuonna 2000 ja voitti LPGA Championshipin 2007. Hän on kilpaillut myös Solheim Cupissa.


title: Rockin’ Tug

text: Rockin’ Tug on italialaisen Zamperlan valmistama huvipuistolaite. Se muistuttaa hinauslaivaa. Se on julkaistu vuonna 2002. IAAPA palkitsi laitteen heti vuonna 2002 vuoden uutena perhelaitteena. Siihen mahtuu kerralla 24 asiakasta, kun jokaiselle kuudelle riville mahtuu neljä. Tunnissa se pystyy kuljettamaan 600 matkustajaa. Laitteesta on saatavana sekä huvipuistoihin sopiva ja liikuteltava malli. Paino sen päällä voi olla maksimissaan 6 000 kg. Laitteessa laiva kulkee raiteilla. Vauhti annetaan pyörillä. Laiva kulkee puolelta toiselle U:n muotoista rataa pitkin ja pyörähtää 360 astetta ympäri kiskon kummassakin päässä. Suomessa laitteita on yhteensä kolme. Tivoli Sariola hankki laitteen vuodeksi 2003. Särkänniemi ja Wasalandia hankkivat sen vuodeksi 2004. Wasalandia käyttää laitteesta nimeä Heiluva Hinaaja. Särkänniemessä laite kulkee nimellä Pikku Hinaaja ja on sijoitettu lasten laitteiden kanssa Ipanaarioon. Vuonna 2007 Zamperla valmisti suositusta laitteestaan rullalaudan näköisen version. Laitteen perusteella on rakennettu myös useita muita samankaltaisia laitteita. Valmistajan suosittelema pituusrajoitus laitteeseen on 105 senttimetriä ja yhteispainoraja 6 000 kg.


title: Reach (Eyes Set to Killin albumi)

text: Reach on Eyes Set to Kill -yhtyeen ensimmäinen studioalbumi. Levy julkaistiin kauppoissa 19. helmikuuta 2008 Yhdysvalloissa. Se oli myös samana vuonna parhaimmillaan "Billboard" Top Heatseekers listalla sijalla 29.


title: FlatOut: Ultimate Carnage

text: FlatOut: Ultimate Carnage on FlatOut -pelisarjan kolmas osa. Sen kehitti suomalainen Bugbear Entertainment ja julkaisi brittiläinen Empire Interactive, kuten sarjan muutkin osat. Peli on käytännössä paranneltu "FlatOut 2" tuoden siihen uusia pelimoodeja sekä HD-grafiikan. Peli on julkaistu Xbox 360:lle ja Microsoft Windowsille.


title: FlatOut: Ultimate Carnage

text: Peli on julkaistu myös Steam-palvelussa digitaalisena latauksena.


title: FlatOut: Ultimate Carnage

text: Pelistä on julkaistu myös PlayStation Portable käsikonsolille Six by Nine -yrityksen käännös nimellä FlatOut: Head On.


title: FlatOut: Ultimate Carnage

text:
Kisaaminen tapahtuu samoin kuin FlatOut 2:ssa, paitsi että kilpailijoita on radalla nyt kaksitoista kahdeksan sijaan. Kisoja yritetään edelleen voittaa kaikin mahdollisin tavoin likaisia taktiikoita hyväksi käyttäen. Kisoista ansaitaan rahaa useilla eri tavoin ja sillä voi ostaa ja tuunata autoja. Kisoja ajetaan edelleen FlatOut 2:sta tutuissa kategorioissa "derby", "race" ja "street".
Peliin on tullut pari uutta pelimoodia, mm. Beat the Bomb ja Carnage Mode. Maastotyypit ja kisaradat ovat samat kuin FlatOut 2:ssa ja ratojen grafiikat ovat saaneet uuden ilmeen aikaisempaan osaan nähden.


title: FlatOut: Ultimate Carnage

text: Autot ovat entistä yksityiskohtaisempia aikaisempiin osiin vertaillen. Peli käyttää viimeisimmän luokan valaistusta, varjostusta ja hajoavia osia on jopa 8000 rataa kohden, mikä on enemmän kuin missään muussa Xbox 360 -pelissä siihen asti.


title: FlatOut: Ultimate Carnage

text: Pelissä on moninpelimuoto käyttäen Games for Windows - Live-järjestelmää, jonka toimiminen edellyttää rekisteröitymistä palveluun. Toisin kuin aikaisemmissa osissa LAN-toiminto ei ole käytettävissä.


title: Veritulppa

text: Veritulppa tarkoittaa verisuonen, joko laskimon tai valtimon, tukkivaa verihyytymää tai muuta verenvirtauksen estettä. Paikallisesti kehittynyttä verihyytymää nimitetään trombiksi. Emboliassa taas on kyse siitä, että verenkierron mukana on ahtaaseen paikkaan kulkeutunut kiinteä, nestemäinen tai kaasumainen tulppa.


title: Veritulppa

text: Syvän laskimotukoksen syitä ovat laskimon seinämän vaurio, verenvirtauksen hidastuminen ja lisääntynyt tukosalttius. Yleisin syvän laskimotukoksen paikka on sääri. Laskimoveritulppa voi irrota ja kulkeutua keuhkoihin, missä se aiheuttaa keuhkoveritulpan.


title: Veritulppa

text: Keuhkoveritulppa eli keuhkoembolia tarkoittaa veren mukana tulleen verihyytymän aiheuttamaa keuhkovaltimon tai sen haaran tukkeutumista. Hyytymä on lähtöisin laskimosta tai joskus harvoin sydämestä.


title: Veritulppa

text: Sydänveritulpassa verihyytymä kulkeutuu sepelvaltimoon tukkien suonen, jolloin kyseisen suonen suonittaman sydänlihasalueen verenkierto estyy.


title: Painin Euroopan-mestaruuskilpailut 2006

text: Painin Euroopan-mestaruuskilpailut 2006 järjestettiin Moskovassa 25. – 30. huhtikuuta. Kilpailujen ohjelmassa olivat kreikkalais-roomalainen paini, vapaapaini ja naispaini.


title: Jess Walton

text: Jess Walton (s. 18. helmikuuta 1949 Grand Rapids, Michigan) on yhdysvaltalainen näyttelijä. Hänet tunnetaan Jill Foster Abbottin osasta televisiosarjassa "Tunteita ja tuoksuja", jossa hän on esiintynyt 1980-luvun loppupuolelta saakka. Kyseinen rooli on tuonut näyttelijälle kaksi Emmy-palkintoa vuosina 1991 ja 1997.


title: BCC

text: BCC voi tarkoittaa seuraavia:


title: Joshua Morrow

text: Joshua Morrow (s. 8. helmikuuta 1974 Juneau, Alaska) on yhdysvaltalainen näyttelijä. Hänet tunnetaan Nicholas Newmanin roolista televisiosarjassa "Tunteita ja tuoksuja", jossa hän on esiintynyt vuodesta 1994. Hän oli vuosina 1996–2000 viidesti ehdolla Emmy-palkinnon saajaksi. Hän voitti kaksi Soap Opera Digest -palkintoa vuosina 1996 ja 2001.


title: Joshua Morrow

text: Morrow on ollut vuodesta 2001 naimisissa Tobe Keeneyn kanssa. Parilla on kolme lasta.


title: Polarkreis 18

text: Polarkreis 18 on saksalainen rockyhtye, joka nousi kuuluisuuteen kappaleellaan "Allein, allein". Saksassa Polarkreis 18 on yksi maan tunnetuimmista yhtyeistä, mutta Suomessa kokoonpano on jäänyt varsin tuntemattomaksi.


title: Polarkreis 18

text: Ryhmä on lähtöjään Dresdenistä.


title: Lysmata amboinensis

text: Lysmata amboinensis on trooppisten vesien katkarapu. Se on yksi riutta-akvaarioharrastuksen suosituimmista äyriäisistä, sillä se on värikäs, helppohoitoinen ja syö loisia kalojen pinnalta.


title: Lysmata amboinensis

text: "Lysmata amboinensis" kasvaa noin viisi senttimetriä pitkäksi. Vatsapuoli ja jalat ovat kellertävät, selkäpuoli on muuten joulunpunainen, mutta keskellä kulkee valkoinen pitkittäisraita pyrstöstä kuononkärkeen. Silmät ovat mustat, pallomaiset, suhteellisen suuret ja kaukana toisistaan. Kuusi valkoista tuntosarvea ovat eläimen itsensä mittaiset, ja se voi harittaa niitä jopa suoraan sivulle. Sakset ovat ohuet ja valkoiset. Pyrstö on viuhkamainen ja muodostuu viidestä pyöreäpäisestä levystä. Keskimmäisessä kulkee valkoinen raita ja pyrstön reunoilla on kaksi valkoista pilkkua. Näiden pilkkujen avulla lajin voi erottaa lähisukulaisestaan "Lysmata grabhami" -katkaravusta.


title: Lysmata amboinensis

text: "Lysmata amboinensis" -katkarapu elää luonnossa Punaisellamerellä ja trooppisella Indopasifisella merialueella. Se elää tyypillisesti koralliriuttojen ulkorinteillä.


title: Lysmata amboinensis

text: "Lysmata amboinensis" -katkarapuja kutsutaan puhdistajaravuiksi, sillä ne syövät loisia kalojen pinnalta. Symbioottisessa suhteessa kaloille ja äyriäisille kehittyy tapaamispaikka, johon uidessaan kala osoittaa käyttäytymisellään haluavansa puhdistusta. Silloin katkarapu kiipeilee läheisillä koralleilla niin, että se voi puhdistaa kalan joka puolelta. Isot kalat avaavat suunsa, jolloin katkaravut voivat puhdistaa niiden suuontelon ja kidukset.


title: Lysmata amboinensis

text: "Lysmata amboinensis" on hermafrodiitti: samat yksilöt voivat toimia sekä naaraina että koiraina, mutta eivät kuitenkaan voi hedelmöittää itseään. Lajin mätimunat ovat vihreitä.


title: Lysmata amboinensis

text: "Lysmata amboinensis" elää merivedessä, jonka lämpötila on 22–26 °C, ominaispaino 1,023–1,025 ja pH 8,1–8,4. Se on herkkä kuparille ja suurille nitraattipitoisuuksille. Laji tarvitsee tarpeeksi jodia, jotta uuden kuoren muodostuminen onnistuu kuorenvaihdon yhteydessä. Jodi ei pysy liukoisessa muodossa pitkään, joten jodia on helpoin lisätä ruoan seassa esimerkiksi ruokkimalla näitä eläimiä pienillä määrillä krillejä. Liian suuri jodin määrä voi saada katkaravun vaihtamaan kuorta turhan usein ja johtaa lopulta sen ennenaikaiseen kuolemaan; normaalisti nämä äyriäiset elävät akvaariossa kolmisen vuotta.


title: Lysmata amboinensis

text: "Lysmata amboinensis" syö loisia ja kuollutta ihoa kalojen pinnalta, jos niitä on tarpeeksi tarjolla. Se poimii myös muuta orgaanista ainetta riutan koloista. Vanheneva äyriäinen vähentää puhdistamistaan, ja silloin voi akvaariossa olla tarvetta ruokintaan, samoin kuin erittäin siisteissä akvaarioissa. Lajille sopivat lihapitoiset kuiva- ja pakasteruoat.


title: Lysmata amboinensis

text: Katkarapu vaihtaa kuorensa kolmen tai neljän viikon välein. Hylätty kuori on täydellinen kopio itse äyriäisestä tuntosarvia ja saksia myöten, ja näyttää siksi helposti kuolleelta eläimeltä. Kun vasta kuorensa luonut, vielä pehmeäkuorinen katkarapu puolestaan piilottelee useiden päivien ajan kivenkolossa, moni akvaarioharrastaja on luullut yksilön kuolleen. Tyhjä kuori sisältää monia hivenaineita, joten se kannattaa jättää äyriäisten syötäväksi.


title: Lysmata amboinensis

text: Laji on kutenut myös kotiakvaarioissa, mutta mädistä kuoriutuneet toukat eivät yleensä onnistu kehittymään aikuisiksi vankeudessa.


title: Lysmata amboinensis

text: "Lysmata amboinensis" -katkaravut tulevat yleensä akvaariossa toimeen useimpien muiden lajien kanssa, mutta ovat joskus häirinneet jättiläissimpukoita.


title: Krister Teräsvuori

text: Krister Allan Teräsvuori (s. 1942 kadonnut 1983, lempinimi "Krisu" tai "Crisu") oli suomalainen rikollinen liikemies. Hän teki omaisuusrikoksia ja harjoitti pimeää viinanmyyntiä ensin Suomessa Helsingin Punavuoressa ja myöhemmin Ruotsissa. Siellä hän siirtyi huumekauppaan ja alkoi käyttää itsekin huumeita. Hän saattoi joutua henkirikoksen uhriksi. Elokuvassa "Rööperi" Teräsvuorta esittää Peter Franzén.


title: Krister Teräsvuori

text: Teräsvuori toimi Ruotsissa amfetamiinin myyjänä Pekka Jylhälahden organisoimassa huumekaupassa keväästä 1968 lähtien. Kauppaan liittyen hänellä oli reviirikiistoja myöhemmin Olof Palmen murhasta epäillyn Christer Petterssonin kanssa. Ruotsiin Teräsvuori oli siirtynyt muiden rööperiläisten alkoholin salakauppiaiden vanavedessä.


title: Krister Teräsvuori

text: Yhdessä Tom Sjöbergin kanssa Teräsvuorella oli Helsingissä yhteiskäytössä auto, joka päätyi kolmannen henkilön tekemän kassakaappivarkauden keikka-autoksi. Epäilysten kohdistuessa heihin Sjöberg siirtyi Ruotsiin vuoden 1967 alussa, kun taas Teräsvuori joutui syytetyksi ja sai vuoden tuomion, josta kärsi puolet. Myös Teräsvuori muutti Ruotsiin kesällä 1967. Jo aiemmin he olivat selvittäneet mahdollisuuksia laittomaan alkoholimyyntiin Ruotsissa.


title: Krister Teräsvuori

text: Helsingissä amfetamiinikauppaa tehtiin rikollisten suosimassa Kukkopilli-nimisessä ravintolassa Lönnrotinkadulla. Siellä poliisit löysivät Teräsvuoren hallusta Kosti Kustaa Kartiokarin järjestämiä itse täytettyjä ampulleja eli koukkunokkia. Hän sekä käytti itse että käytön rahoittaakseen välitti amfetamiinia.


title: Krister Teräsvuori

text: Teräsvuori säilytti varastoaan omalla nimellään vuokratussa Helsingin Suomalaisen Säästöpankin Fredrikinkadun konttorin tallelokerossa n:o 128. Pitkän seurannan eli postauksen jälkeen poliisi pidätti hänet lokerolla käynnin yhteydessä ja hänet tuomittiin kahdeksi vuodeksi vankeuteen. Lokerossa oli pidätyshetkellä 1300 grammaa eli 13 "hektoa" amfetamiinia.


title: Krister Teräsvuori

text: Teräsvuori sai selville hänet paljastaneen henkilön ja tavattuaan tämän myöhemmin ravintola Kukkopillissä kertoman mukaan syötti hänelle kukat maljakosta, koska "vasikat syö ruohoa". Vasikka on ilmiantajan slanginimitys. Teräsvuorta pidettiin jopa eräiden poliisien silmin "pätevänä" ja merkittävänä tukkutason välittäjänä Kartiokarin organisaatiossa. Ajan kuluessa uhkapelin harrastaminen ja lisääntynyt huumeiden käyttö vähitellen tekivät lopun hänen asemastaan.


title: Krister Teräsvuori

text: Vuonna 1983 hänen tyttärensä kuoli ja hänet itsensä pahoinpideltiin Helsingin Lassilassa. Pahoinpitelyn seurauksena hän ilmeisesti osittain menetti muistinsa ja alkoi pelätä eräitä entisiä kumppaneitaan.


title: Krister Teräsvuori

text: Tom Sjöbergin mukaan Teräsvuori katosi kesällä 1984 kuukausi samaan ystäväpiiriin kuuluneen "Paavo Nurmen" kuoleman jälkeen. Hänet nähtiin tiettävästi viimeksi Urho Kukkamaan seurassa Porvoonpuistossa, Helsingissä. Kukkamaa soitti Sjöbergille yöllä kertoen Teräsvuoren lähteneen äkkiä Ruotsiin. Myöhemmin Kukkamaa varoitti Sjöbergiä kertomasta tästä soitostaan poliisille. Kukkamaan ohella Teräsvuoren katoamiseen on liitetty epäiltynä ns. Villingin piirityksestä tunnettu "Ervo "Snobi" Jokinen".


title: Jurttivaara

text: Jurttivaara on hiihtokeskus ja näköalapaikka Nurmeksen Höljäkässä. Se oli suosittu laskettelupaikka 1970- ja 1980-luvuilla, jonka jälkeen toiminta on laantunut. Jurttivaara oli Lieksan ja Nurmeksen asukkaiden suosiossa, mutta sinne järjestettiin pakettimatkoja myös Helsingistä.


title: Jurttivaara

text: Hiihtohissi Jurttivaaralla aloitti 1967. Ylä-Karjalan Matkailu Oy meni konkurssiin 1973. Sen jälkeen toimintaa jatkoi Jurttivaara Oy. Vuonna 1985 tulipalo tuhosi laskettelukeskuksen. Keskus rakennettiin uudestaan, mutta suosio ei kuitenkaan kehittynyt toivotulla tavalla. Laskettelukeskus lopetti toimintansa 1999. Varusteet myytiin pääosin Venäjälle vuonna 2000.


title: Raymond Williams

text: Raymond Henry Williams (31. elokuuta 1921 Llanfihangel Crucorney, Wales–26. tammikuuta 1988) oli walesilainen tutkija, kirjailija ja kriitikko. Hän oli niin sanotuin uuden vasemmiston vaikutusvaltainen edustaja ja kulttuurikeskustelija. Hänen politiikkaa, kulttuuria, joukkoviestintää ja kirjallisuutta koskevat tekstinsä ovat vaikuttaneet merkittävästi moderniin marxilaiseen taide- ja kulttuurikäsitykseen etenkin englanninkielisessä maailmassa.


title: Raymond Williams

text: Raymond oli walesilaisen työläisperheen poika, hänen isänsä oli ratatyöläinen. Hän opiskeli kirjallisuutta Cambridgen yliopistossa. Vuonna 1939 hän voitti stipendin ja meni paikallisen oppikoulun Trinity College Cambridgessa. Ennen koulua hänellä oli ristiriitaisia tunteita että "stipendiaattina menee kouluun ja yrittää saada eliitin hyväksyntää", eliittiltä jota hän kuitenkin syrjästä haveksi.


title: Raymond Williams

text: Hänen opiskelunsa keskeytyi sotaan, ja vuosina 1941–1945 hän oli joissakin verisimmissä taisteluista Euroopassa, Normandiassa ja Saksassa liittoutuneiden joukoissa. Kun sota oli ohi hän palasi Cambridgeen jatkamaan opiskeluja.


title: Raymond Williams

text: Akateemisen uransa aikana hän joka kesti neljä vuosikymmentä, hän kirjoitti peräti 650 julkaisua Brittiläisen kirjallisuuden ja draaman historiasta, poliittisesta kulttuurista ja mediatutkimuksen kehittämisestä. Williams oli tuottelias kirjailija, Hän kirjoitti 25 kirjaa, romaaneja, näytelmiä, jne. Hän kirjoitti myös George Orwellin elämäkerran. Hän kirjoitti esseissään, poliittisissa kirjoissaan ja romaaneissaan Walesin katoavista ja muuttuvista yhteisöistä.


title: Kari Kuula

text: Kari Kuula (s. 1963 Turku) on suomalainen tietokirjailija, Kauniasten seurakunnan seurakuntapastori, teologian tohtori ja Helsingin yliopiston dosentti. Kuula valmistui teologian tohtoriksi vuonna 1999 ja hänet nimitettiin Helsingin yliopiston dosentiksi vuonna 2003.


title: Kari Kuula

text: Kuula sai vuonna 2007 Lauri Jäntin säätiön kunniamaininnan kirjastaan "Helvetin historia". Lokakuussa 2013 hän oli yksi Tietokirjailijapalkinnon saajista.


title: Kari Kuula

text: Kuulan perheeseen kuuluvat pastorivaimo Pirjo Kuula sekä aikuiset tytär ja poika.


title: Wilhelm Adam

text: Wilhelm Adam (15. syyskuuta 1877 Ansbach, Saksan keisarikunta – 8. huhtikuuta 1949 Garmisch-Partenkirchen, Saksa) oli saksalainen kenraali Weimarin tasavallan armeijassa ja natsi-Saksan Wehrmachtissa. Adam ylennettiin kenraalieverstiksi uudenvuodenpäivänä 1939, mutta hän ei toiminut komentajana toisessa maailmansodassa.


title: Wilhelm Adam

text: Adam astui palvelukseen Baijerin armeijaan vuonna 1897. Hän palveli lyhyen aikaa pioneerijoukoissa rintamalla aivan ensimmäisen maailmansodan alussa ja lopussa, mutta leijonanosan neljästä sotavuodesta hän toimi esikuntaupseerina kenraali Ludwig von Falkenhausenin esikunnassa.


title: Wilhelm Adam

text: Sodan jälkeen hän eteni urallaan tasaista tahtia Weimarin tasavallan armeijassa, joka oli supistettu tiukasti valvotuksi mini-armeijaksi Versailles’n rauhansopimuksen ehdoissa. Adamia arvostettiin Reichswehrissä yhtenä sen pätevimmistä komentajista ja hänet ylennettiin kenraalimajuriksi lokakuussa 1930.


title: Wilhelm Adam

text: Saksan kansallissosialistisen työväenpuolueen valtaannousun aikoihin vuonna 1933 hän toimi sotaministeriön joukkojen toimiston päällikkönä. "Truppenamt"-nimellä tunnettu toimisto oli verho-organisaatio, jonka taakse kätkeytyi Reichswehrin yleisesikunta. Lokakuussa 1933 hänestä tuli 7. jalkaväkidivisioonan ja samalla VII sotilaspiirin komentaja. Vuonna 1935 hän siirtyi vasta perustetun natsi-Saksan asevoimien Wehrmachtin sotakorkeakoulun johtajaksi.


title: Wilhelm Adam

text: Adam kuului Saksan kenraalikunnan vanhaan kaartiin, joka suhtautui Adolf Hitlerin varustautumissuunnitelmiin viileämmin kuin nuoremmat upseerit. Hän oli myös ystävystynyt ja tehnyt työtä yhdessä Hitlerin poliittisen vastustajan kenraali Kurt von Schleicherin kanssa, jonka Hitler teloitutti pitkien puukkojen yönä kesällä 1934.


title: Wilhelm Adam

text: Natsijohdon juonitteleman Blomberg–Fritsch-kriisin avulla Hitler onnistui pääsemään eroon vaikutusvaltaisimmista kenraaleista ja kaappaamaan itselleen suuremman vallan sotilasasioissa. Adam selvisi kriisistä, mutta menetti tehtävänsä Saksan läntisen osaan sijoitettujen joukkojen komentajana. Hän jäi eläkkeelle vuoden 1938 viimeisenä päivänä. Elokuussa 1939, muutamaa päivää ennen sodan alkamista kenraalieverstiksi ylennetty Adam otettiin nimellisesti palvelukseen maavoimien komentajan käytettäväksi, mutta hän ei saanut uusia tehtäviä. Hän erosi ja jäi lopullisesti eläkkeelle toukokuussa 1943.


title: Talviapu

text: Talviapu, virallisemmin Saksan kansan talviapujärjestö (, lyhyemmin "Winterhilfswerk" tai "WHW") oli kansallissosialistisessa Saksassa toiminut yleishyödyllinen säätiö, jonka tarkoituksena oli tukea valtiollisia toimenpiteitä työttömyyden aiheuttamien ongelmien torjumisessa. Talviapu perustettiin 13. syyskuuta 1933 torjumaan kylmän talven työttömille ja heidän perheilleen aiheuttamaa ahdinkoa. Taloudellisen hyväntekeväisyyden lisäksi Talviavulla oli myös henkinen ulottuvuus, sillä sen oli tarkoitus lujittaa saksalaisten keskinäistä yhteyttä ja solidaarisuutta ja täten lujittaa ”kansanyhteisöä”. Talviapu oli organisatorisesti osa NS-Volkswohlfahrtia, Saksan kansallissosialistinen työväenpuolueen hyväntekeväisyysjärjestöä. Talviapua johti kuitenkin Valtakunnan valistus- ja propagandaministeriö.


title: Talviapu

text: Talviapu rahoitettiin ennen muuta laajamittaisin keräyksin ja vapaaehtoisin lahjoituksin. Tärkeä tukimuoto olivat jokasyksyiset talviapukeräykset, jolloin rahaa kerättiin kaduilla ja ovelta ovelle -keräyksin. Talviapukeräyksen avasi Adolf Hitler jokavuotisella radiopuheellaan lokakuussa. Vuodesta 1934 talviapukeräyksen avauspäivää juhlittiin erityisenä Kansallisen solidaarisuuden päivänä ("Tag der Nationalen Solidarität"), jolloin useissa Saksan kaupungeissa järjestettiin SA:n ja Hitler-Jugendin paraateja ja kansanjuhlia ja jolloin kansallissosialistisen puolueen johtohahmot ja julkisuuden henkilöt keräsivät kaduilla varoja Talviapukeräykseen.


title: Talviapu

text: Usein lahjoittajat saivat vastalahjaksi pinssin tai muun kunniamerkin tai lahjoittajille erityisesti laaditun pienen kirjasen. Useat Saksan eturivin taiteilijat laativat Talviavun kunniamerkkejä ilmaiseksi tehden siten osansa keräykselle. Talviavun hyväksi järjestettiin myös arpajaisia, ja työläiset lahjoittivat yleensä tietyn prosenttimäärän palkastaan Talviavulle (työnantajat pidättivät tämän suoraan palkasta, joten varsinaisesta vapaaehtoisesta lahjoituksesta ei ollut kysymys). Myös vapaaehtoistyö Talviavun hyväksi oli mahdollista.


title: Talviapu

text: Rahan lisäksi Talviavulle kerättiin esimerkiksi vanhoja vaatteita tai leluja lahjoitettavaksi työttömien perheille ja heidän lapsilleen. Eräs tunnettu tukimuoto olivat myös 1. lokakuuta 1933 käyttöön otettu ”keittosunnuntait”. Saksalaisia kehotettiin syömään lokakuusta maaliskuuhun joka kuukauden ensimmäisenä sunnuntaina normaalin lounaan sijasta yksinkertainen keittolounas ja lahjoittamaan täten säästyneet rahat Talviavulle. Useilla paikkakunnilla keittolounas nautittiin julkisesti yhteisissä pöydissä, jolloin asia sai myös kansanyhteisöä lujittavan luonteen.


title: Talviapu

text: Talvella 1933 järjestetty ensimmäinen Talviapukeräys tuotti 358,1 miljoonaa valtakunnanmarkkaa. Summat nousivat tasaisesti seuraavasti (mukana ovat sekä rahalahjoitukset että muut lahjat):Talviavun tuottojen jakamisesta ei tehty julkisesti yksityiskohtaista selkoa. Noin 70 prosenttia keräysvaroista jaettiin suoraan apua tarvitseville. Vähävaraiset perheet voivat ilmoittautua NS-Volkswohlfahrtin paikallistoimistoissa, joissa heidän avuntarpeensa arvioitiin. Suoraa rahallista tukea ei jaettu, vaan perheet voivat saada hiiltä, perunaa, elintarvike- ja vaatelahjakortteja sekä lapsille tarkoitettuja lahjapaketteja (joita jaettiin jouluna, pääsiäisenä ja 30. tammikuuta, Hitlerin valtaannousun vuosipäivänä). Noin 30 prosenttia jaettiin erilaisille järjestöille, kuten Saksan Punaiselle Ristille ja Tuberkuloosinvastustamisyhdistykselle. Järjestöjen kautta tuettiin ennen muuta neuvoloita ja ennaltaehkäisevää terveydenhuoltoa.


title: Talviapu

text: Työttömyyden käännyttyä Saksassa laskuun Talviavun tuotto käytettiin ylipäänsä varattomien saksalaisten ja heidän perheidensä tukemiseen. Toisen maailmansodan alettua Talviapua kerättiin ennen muuta sodan siviiliuhrien auttamiseen ja pommitusten tuhojen lieventämiseen. Myös rintamalla haavoittuneiden ja kaatuneiden omaiset saivat Talviavulta tukea.


title: Talviapu

text: Francisco Francon Espanja omaksui Saksalta Talviavun nimellä "Auxilio de Invierno". Vuodesta 1934 myös Danzigin vapaakaupungissa järjestettiin Talviapua.


title: Ferrari F60

text: Ferrari F60 on Formula 1 -talli Scuderia Ferrarin kaudella 2009 käyttämä kilpa-auto. Auto esiteltiin 12. tammikuuta 2009 ja se on järjestyksessä 55. Ferrarin F1-automalli. Auton nimi F60 viittaa Ferrarin 60. kauteen Formula 1 -sarjassa.


title: Ferrari F60

text: Kauden 2008 ajokista Ferrari F2008:sta poiketen F60:ssä käytettiin sääntömuutoksista johtuen niin kutsuttuja sileäpintaisia sliksi-renkaita, kapeampaa takasiipeä ja leveämpää etusiipeä.


title: Ferrari F60

text: F60-autoa kaudella 2009 ajoivat Ferrarin kuljettajat Felipe Massa ja Kimi Räikkönen. Massan loukkaannuttua Unkarin GP:n aika-ajossa tilalle laitettiin italialainen Luca Badoer. Badoerin vaisujen saavutusten takia hänen tilalleen passitettiin loppukaudeksi aiemmin kaudella Force Indiaa ajanut Giancarlo Fisichella.


title: Portland Hoffa

text: Portland Hoffa (25. tammikuuta 1905 – 26. joulukuuta 1990) oli yhdysvaltalainen näyttelijä, joka muistetaan parhaiten aviomiehensä Fred Allenin koomikkoparina radiossa.


title: Portland Hoffa

text: Hoffa esiintyi 1920-luvulla Broadwaylla. Tulevan aviomiehensä Fred Allenin hän tapasi molempien esiintyessä revyyssä "Passing Show" vuonna 1922. Hoffa toimi myös Allenin avustajana tämän vaudeville-esityksissä. Yhteistyö jatkui Allenin siirtyessä radioon 1932.


title: Portland Hoffa

text: Fred Allenin kuoltua 1956 Hoffa meni naimisiin Joseph W. Rinesin kanssa. Tästä avioliitosta Hoffa jäi leskeksi 1980-luvun puolessavälissä.


title: Portland Hoffa

text: Porland Hoffalla on tähti Hollywood Walk of Famella osoitteessa 1640 Vine Street.


title: Thunder

text: Thunder on vuonna 1989 perustettu englantilainen rockyhtye. Se on julkaissut yhteensä yhdeksän studioalbumia.


title: Thunder

text: Thunderin perustivat vuonna 1989 laulaja Danny Bowes ja kitaristi Luke Morley heidän entisen yhtyeensä, Terraplanen, hajoamisen jälkeen. Bowesin ja Morleyn lisäksi yhtyeeseen liittyivät Terraplanenkin rumpalina toiminut Gary "Harry" James, basisti Mark "Snake" Luckhurst ja rytmikitaristi Ben Matthews. Thunderin ensimmäiset singlet menestyivät hyvin, ja yhtye pääsi lämmittelemään Aerosmithia ja esiintymään vuoden 1990 Monsters of Rock -festivaaleille.


title: Thunder

text: Yhtyeen esikoisalbumi "Backstreet Symphony" myi kultaa ja sijoittui brittien albumilistalla sijalle 21. Seuraavat albumit "Laughing on Judgement Day" ja "Behind Closed Doors" olivat listasijoitusten osalta vielä menestyksekkäämpiä. Ne sijoittuivat toiseksi ja viidenneksi.


title: Thunder

text: Thunder julkaisi vielä albumit "The Thrill of It All" ja "Giving the Game Away", kunnes vuonna 2000 ilmoitti lopettavansa toimintansa. Vuonna 2002 yhtye kuitenkin palasi konserttilavoille ja julkaisi seuraavana vuonna uuden albumin "Shooting at the Sun". Tämän jälkeen Thunder on julkaissut vielä kolme albumia: "The Magnificent Seventh", "Robert Johnson's Tombstone" ja "Bang!", joista viimeisin on vuodelta 2008. Studioalbumien lisäksi Thunder on julkaissut useita livetallenteita.


title: Thunder

text: Yhtye julkaisi 28. tammikuuta 2009 kotisivuillaan tiedotteen, jonka mukaan se tulee lopettamaan toimintansa heinäkuisen Englannin kiertueen jälkeen. Viimeinen kiertue on nimetty bändin uran loppumista mukaillen 20 Years & Out:ksi.


title: Latinalainen rahaliitto

text: Latinalainen rahaliitto eli latinalainen rahaunioni tai latinalainen valuuttaunioni oli vuonna 1865 Ranskan, Belgian, Italian ja Sveitsin perustama rahaliitto. Vuonna 1868 Kreikka liittyi sopimukseen. Useat muut maat ryhtyivät lisäksi yksipuolisesti noudattamaan rahaliiton kolikoita koskevia teknisiä määräyksiä liittymättä kuitenkaan itse sopimuksen osapuoliksi.


title: Latinalainen rahaliitto

text: Yhteisen rahajärjestelmän pohjaksi otettiin Ranskan frangi. Raha sidottiin kaksimetallikantaan, bimetallismiin, mikä tarkoitti sitä, että rahajärjestelmän pohjana olevien kullan ja hopean arvojen suhde oli määritelty kiinteäksi (1:15,5) ja molemmista metalleista valmistetut kolikot olivat laillisia maksuvälineitä. Yksi frangi vastasi joko 4,5 grammaa puhdasta hopeaa tai 0,29025 grammaa puhdasta kultaa. Rahaliitossa sovellettiin desimaalijärjestelmää, eli yksi frangi jakautui 100 centimeen. Muilla rahaliitossa olleilla mailla oli omat rahansa, mutta ne, Belgian frangi, Sveitsin frangi ja Italian liira, olivat tuolloin lakisääteisesti arvoltaan yhtä suuria kuin Ranskan frangi.


title: Latinalainen rahaliitto

text: Rahaliiton suurimpana ongelmana oli rahan epävakaus, joka aiheutui kullan ja hopean todellisten markkina-arvojen muutoksista suhteessa toisiinsa. Kreikka vähensi omatoimisesti kullan määrää kolikoissaan ja se erotettiin rahaunionista vuonna 1908. Ensimmäisen maailmansodan syttyminen 1914 lopetti käytännössä rahaliiton toiminnan, mutta virallisesti liitto purkautui vasta vuoden 1927 alussa.


title: Kurt von Hammerstein-Equord

text: Kurt Freiherr von Hammerstein-Equord (26. syyskuuta 1878 Hinrichshagen, Saksa – 25. huhtikuuta 1943 Berliini, Saksa) oli saksalainen kenraalieversti toisen maailmansodan aikana. Kenraaliksi Weimarin tasavallan armeijassa noussut Hammerstein-Equord oli Adolf Hitlerin ja Saksan kansallissosialistisen työväenpuolueen vannoutunut vastustaja.


title: Kurt von Hammerstein-Equord

text: Aatelisperheeseen syntynyt Hammerstein-Equord liittyi Keisarillisen Saksan armeijan 3. jalkaväen kaartinrykmenttiin vuonna 1898. Ensimmäiseen maailmansotaan mennessä hän oli ylennyt kapteeniksi ja hän palveli ensimmäisen sotavuoden rintamalla jalkaväen komppanianpäällikkönä. Vuodesta 1915 sodan loppuun hän oli esikuntaupseerina VIII reservinarmeijakunnan esikunnassa. Hänet palkittiin ansioistaan useilla kunniamerkeillä.


title: Kurt von Hammerstein-Equord

text: Saksan antautumisen jälkeen Hammerstein-Equord jäi upseeriksi vastaperustettuun Weimarin tasavallan asevoimiin Reichswehriin. Hän pysyi uskollisena tasavallalle Kappin vallankaappausyrityksen aikana, jolloin osa armeijasta kannatti kapinaan nousseita äärioikeistolaisia ja monarkisteja. Hammerstein-Equord tunnettiin itsenäisenä ja laiskahkona miehenä, joka mieluummin metsästi, kuin rasitti itseään hallinnollisilla töillä. Hän vitsaili usein itsekin mukavuudenhaluisuutensa olevan suurin este hänen urakehitykselleen. Hän oli etäinen ja sarkastinen persoona, joka piti itseään valtion eikä sen poliittisten puolueiden palvelijana.


title: Kurt von Hammerstein-Equord

text: Hammerstein-Equord oli avoimen vihamielinen kansallissosialistista puoluetta kohtaan. Hän puhui kansallissosialisteista ”rikollisjoukkiona” ja ”likaisina sikoina”, viitaten Ernst Röhmin kaltaisten SA-johtajien homoseksuaalisuuteen. Hammerstein-Equordia itseään kutsuttiin ”Punaiseksi kenraaliksi”, koska hän tuli toimeen ammattiliittojen johdon kanssa. Marraskuussa 1930 hänet ylennettiin jalkaväenkenraaliksi ja hänet nimitettiin Reichswehrin maavoimien komentajaksi. Noihin aikoihin hän ilmoitti julkisesti, että ”Reichswehr ei anna Hitlerin nousta valtaan.”


title: Kurt von Hammerstein-Equord

text: Loppuvuonna 1932 kansallissosialistinen puolue näytti olevan lähellä valtaannousua. Hammerstein-Equord varoitti Hitleriä henkilökohtaisesti, että hän ammuttaisi Hitlerin mikäli kansallissosialistit yrittäisivät saada vallan laittomasti. Presidentti Paul von Hindenburgia hän varoitti nimittämästä Hitleriä kansleriksi. Hindenburg vakuutti Hammerstein-Equordille, ettei ikinä tekisi niin, mutta neljä päivää myöhemmin hän petti lupauksensa. Hitleristä tuli Saksan valtakunnankansleri ja kansallissosialistinen puole nousi valtaan Saksassa 30. tammikuuta 1933. Koska Hammerstein-Equord oli vastustanut puoluetta, hänet pakotettiin eroamaan tehtävästään maavoimien komentajana vuotta myöhemmin tammikuussa 1934.


title: Kurt von Hammerstein-Equord

text: Hammerstein-Equordia kaavailtiin 4. armeijan komentajaksi vuoden 1938 operaatiosuunnitelmassa "Fall Rot-Grün", mikäli Tšekkoslovakiaan kuuluneen Sudeettimaan liittämisestä Saksaan olisi seurannut aseellinen kriisi.


title: Kurt von Hammerstein-Equord

text: Toinen maailmansota alkoi kun Saksa hyökkäsi Puolaan ilman sodanjulistusta 1. syyskuuta 1939. Hammerstein-Equord kutsuttiin uudelleen palvelukseen 10. syyskuuta ja hänen johtoonsa annettiin Saksan länsirajalla ollut armeijaosasto A. Tehtävä kesti kuitenkin vain 11 päivää. Tuona aikana hän yritti saada Hitleriä vierailemaan hänen maanalaisessa päämajassaan, jotta hän olisi voinut järjestää tälle vakavan onnettomuuden. Hitler kuitenkin kieltäytyi Hammerstein-Equordin kutsuista.


title: Kurt von Hammerstein-Equord

text: Hammerstein-Equord siirrettiin Sleesiassa olleen VIII sotilaspiirin komentajaksi, mutta hänet vapautettiin myös tästä tehtävästä pian, sillä hänellä katsottiin olleen ”negatiivinen asenne kansallissosialismia kohtaan”. Eikä syyttä, sillä Hammerstein-Equord oli jo mukana vastarintaliikkeen suunnitelmissa. Hän työskenteli tiiviisti kansallissosialistisen puolueen vastaisen salaliiton siviilijohtajan Carl Friedrich Goerdelerin kanssa.


title: Kurt von Hammerstein-Equord

text: Kurt von Hammerstein-Equord kuoli syöpään Berliinissä huhtikuussa 1943. Hänen perheensä kieltäytyi valtion kustantamista sotilashautajaisista, sillä silloin arkun päälle olisi asetettu hakaristin sisältävä sotalippu.


title: Kurt von Hammerstein-Equord

text: Kaksi Hammerstein-Equordin pojista, Ludwig ja Kunrat Hammerstein-Equord, olivat myös upseereita. He olivat mukana heinäkuun 20. päivän salaliitossa, jonka tarkoitus oli tappaa Hitler ja kaapata valta natseilta. Pommiattentaatin epäonnistuttua Hammerstein-Equordin leski ja kaksi muuta lasta siirrettiin keskitysleirille, josta he vapautuivat vasta keväällä 1945 Saksan hävittyä sodan.


title: Oscar Bonavena

text: Oscar Natalio ”Ringo” Bonavena (25. syyskuuta 1942 Buenos Aires, Argentiina – 22. toukokuuta 1976 Renon lähellä, Nevada, Yhdysvallat) oli ammattinyrkkeilijä. Bonavenasta käytettiin lempinimeä "Ringo", koska hänen kampauksensa oli samantapainen kuin Ringo Starrilla.


title: Oscar Bonavena

text: Oscar Bonavena matkusteli edestakaisin Yhdysvaltojen ja synnyinmaansa Argentiinan välillä nyrkkeillen kummassakin ja nauttien menestyksestään.


title: Oscar Bonavena

text: Bonavena aloitti uransa New Yorkin osavaltiossa toisen maailmansodan sotasankarin, hammaslääkäri Marvin Goldbergin johdolla. "Argentiinan vahva poika" eteni nopeasti urallaan nopeilla tyrmäyksillä, mutta joutui liian aikaisin otteluun kovaa Zora Folleya vastaan ja hävisi pistein. Tämän jälkeen hänen uransa jatkui tyrmäysvoitoin Argentiinassa. Levoton Bonavena joutui kuitenkin kehän ulkopuolella vähän väliä vaikeuksiin: harjoitettuaan "itsepuolustusta", toimittajien nostettua häntä vastaan kanteita hänen rikottuaan heidän kameransa ja muihin "värikkäisiin" tilanteisiin.


title: Oscar Bonavena

text: Bonavena sai julkisuutta voitettuaan Kanadan mestarin George Chuvalon, ja oteltuaan sen jälkeen kahdesti moukari-iskuista, aggressiivisesti hyökkäävää Joe Frazieria vastaan. Ensimmäisessä kohtaamisessa Bonavena iski tulevan mestarin toisessa erässä kahdesti kanveesiin ennen kuin Frazier ryhdistäytyi ja voitti. WBA:n riistettyä Muhammad Alilta mestaruutensa aseista kieltäytymisen takia Bonavena osallistui kurinpitoelimen vuonna 1967 järjestämään turnaukseen, jonka voittajasta tuli uusi mestari. Bonavena voitti Euroopan mestarin Karl Mildenbergerin pistein Frankfurtissa, Länsi-Saksassa. Sen jälkeen turnauksen tuleva voittaja Jimmy Ellis iski hänet kahdesti kanveesiin Louisvillessä, Kentuckyssa järjestetyssä välierässä ja saavutti ylivoimaisen pistevoiton.


title: Oscar Bonavena

text: Vuonna 1968 Bonavena haastoi Frazierin uusintaotteluun raskaansarjan mestaruudesta Frazierin kotikaupungissa Philadelphiassa. Bonavena hävisi uuvuttavan viidentoista erän ottelun pistein. Kaksi vuotta myöhemmin hän kohtasi Madison Square Gardenissa entisen mestarin Alin, joka oli palannut kehään kärsittyään kolmivuotisen kilpailukieltonsa. Bonavena onnistui väistelemään useimmat Alin iskut ennen kuin Ali iski viimeisessä, viidennessätoista erässä hänet kolmesti lattiaan.


title: Oscar Bonavena

text: Hävittyään Alille Bonavena otteli ajoittain seuraavat viisi vuotta. Tappiot Floyd Pattersonille 1972 ja Ron Lylelle 1974 lopettivat nopeasti hänen kilpauransa. Helmikuussa 1976 Bonavena otteli viimeisen kerran urallaan Billy Joineria vastaan Renossa, Nevadassa. Hänen uransa saldo oli 58 voittoa, 9 tappiota ja 1 ratkaisematon.


title: Oscar Bonavena

text: Yöelämästä pitävä Bonavena jäi Renon kaupunkiin. Muutamaa kuukautta myöhemmin kuuluisan Mustang Ranch -nimisen bordellin vartija Willard R. Brymer ampui häntä tehokkaalla metsästyskiväärillä kerran rintaan. Bonavena kuoli ilmeisesti heti. Brymer tuomittiin 15 kuukaudeksi vankilaan pikaistuksissa tehdystä taposta.


title: Oscar Bonavena

text: Oscar Bonavena on haudattu synnyinkaupunkiinsa La Chacaritan hautausmaalle.


title: Länsi-Pohjan musiikkiopisto

text: Meri-Lapin musiikkiopisto, alkujaan "Kemin kaupungin musiikkiopisto", on perustettu 1967. Sen perustaja ja ensimmäinen johtaja oli säveltäjä Erkki Aaltonen. Sen toiminta-alueeseen kuuluvat Kemi, Keminmaa, Simo, Tervola ja Tornio. Musiikkiopiston päätoimipiste sijaitsee Kemin kaupungissa.


title: Länsi-Pohjan musiikkiopisto

text: Opetusta annetaan Kemissä kulttuurikeskuksessa. Torniossa musiikkiopisto toimii Hannulan koulun tiloissa Putaalla.


title: Gaggenau

text: Gaggenau on Rastattin piirikuntaan kuuluva kaupunki Baden-Württembergin osavaltiossa Saksassa. Se sijaitsee kahdeksan kilometriä koilliseen Baden-Badenin kylpyläkaupungista. Kaupunki on tunnettu autoteollisuuskaupunkina, ja siellä on muun muassa Daimlerin omistama autotehdas. Kaupungista tuhoutui vuonna 1944 noin 70 prosenttia liittoutuneiden pommittaessa kaupungin teollisuuslaitoksia.


title: Kurt Zeitzler

text: Kurt Zeitzler (9. kesäkuuta 1895 Cossmar-Luckau, Saksa – 25. syyskuuta 1963 Hohenaschau, Länsi-Saksa) oli saksalainen kenraalieversti toisen maailmansodan aikana. Hän toimi maavoimien yleisesikunnan esikuntapäällikkönä 1942–1944.


title: Kurt Zeitzler

text: Baijerilaisen papin perheeseen 1895 syntynyt Zeitzler liittyi kadetiksi Saksan keisarikunnan armeijaan keväällä 1914 puoli vuotta ennen ensimmäisen maailmansodan syttymistä. Hän palveli länsirintamalla 4. thüringeniläisessä jalkaväkirykmentissä nro 72 ja ylennettiin luutnantiksi joulukuussa 1914. Hän toimi eri tehtävissä rykmentissään sodan ajan ja yleni yliluutnantiksi vuonna 1918. Hän haavoittui samana vuonna. Sotapalveluksestaan hänet palkittiin muun muassa 1. ja 2. luokan rautaristeillä.


title: Kurt Zeitzler

text: Sodan jälkeen Zeitzler jäi palvelukseen 100 000 miehen vahvuiseen Weimarin tasavallan armeijaan Reichswehriin. Hän toimi esikuntatehtävissä ja adjutanttina. Hänet ylennettiin kapteeniksi vuonna 1928. Zeitzler kannatti Saksan kansallissosialistista työväenpuoluetta, jonka valtaannosuun myötä armeijaa alettiin kasvattaa sekä koossa että varustuksessa. Upseereille avautui uusia paikkoja ja Zeitzlerkin yleni majuriksi 1934. Seuraavana vuonna kansallissosialistit muuttivat Weimarin aikaisen Reichswehrin Wehrmachtiksi, jonka everstiluutnantiksi Zeitzler yleni vuoden 1937 alussa.


title: Kurt Zeitzler

text: Toinen maailmansota alkoi, kun Saksa hyökkäsi Puolaan ilman sodanjulistusta 1. syyskuuta 1939. Everstin arvoinen Zeitzler toimi tuolloin esikuntapäällikkönä XXII armeijakunnassa, joka oli mukana Puolan offensiivissa. Noihin aikoihin hän onnistui kiinnittämään Adolf Hitlerin huomion itseensä.


title: Kurt Zeitzler

text: Keväällä 1940 hänet siirrettiin länsivallille lähelle Ranskan ja Belgian rajaa, jossa hän toimi Ewald von Kleistin johtaman panssariosasto A:n, tulevan 1. panssariarmeijan esikuntapäällikkönä. Tässä tehtävässä hän osallistui myös taisteluun Ranskasta kevätkesällä 1940. Zeitzler palveli Kleistin alaisuudessa Saksan hyökkäyksissä Jugoslaviaan ja Kreikkaan keväällä 1941. Palveluksestaan Balkanin operaatioissa hänet palkittiin rautaristin ritariristillä. Zeitzler oli yhä Kleistin panssariarmeijan esikunnassa kun Saksa hyökkäsi Neuvostoliittoon saman vuoden kesäkuussa. Helmikuussa 1942 Zeitzler ylennettiin kenraalimajuriksi.


title: Kurt Zeitzler

text: Huhtikuussa 1942 hänestä tuli Ranskaan sijoitetun Gerd von Rundstedtin alaisen armeijaryhmä D:n esikuntapäällikkö. Tässä tehtävässä hän torjui liittoutuneiden maihinnousun Dieppeen saman vuoden elokuussa. Syyskuussa tyytyväinen Hitler ylensi Zeitzlerin suoraan jalkaväenkenraaliksi jättäen kenraaliluutnantin arvon väliin. Zeitzler suhtautui positiivisesti natseihin. Tämä miellytti Hitleriä, joka oli päättänyt tehdä Zeitzlerista maavoimien esikuntapäällikön epäluotettavana pitämänsä Franz Halderin tilalle.


title: Kurt Zeitzler

text: Aktiivinen ja ruumiinrakenteeltaan tukeva ”Kenraali Pallosalamana” tunnettu Zeitzler ei ollut Erwin Rommelin tai Gerd von Rundstedtin kaltainen loistava strategi eikä nerokas komentaja, mutta hän oli innokas ja pätevä. Hitlerin ottaessa yhä enemmän ohjia haltuunsa ja esittäessä mielettömiä vaatimuksia armeijalleen Zeitzlerin aloitekyky kärsi.


title: Kurt Zeitzler

text: Zeitzler kannatti vetäytymistä Stalingradista heti kun Friedrich Pauluksen johtama 6. armeija jäi saarroksiin kaupungissa. Monet Zeitzlerin kollegoista pyysivät häntä määräämään vetäytymisen oma-aloitteisesti, mutta tätä Zeitzler ei uskaltanut tehdä. Sen sijaan hän vaati toistuvasti Hitleriä määräämään 6. armeijan vetäytymisen. Solidaarisuudesta saarrettuja kohtaan Zeitzler söi yhtä pieniä ruoka-annoksia kuin hekin. Zeitzler joutui huonoihin väleihin Hitlerin kanssa, joka piti fanaattisesti kiinni kaupungista määräten saarretun armeijan taistelemaan viimeiseen mieheen. Stalingradin taistelu päättyi katastrofiin keväällä 1943.


title: Kurt Zeitzler

text: Stalingradin katastrofin jälkeen itärintaman komentajat Erich von Manstein ja Heinz Guderian ehdottivat Hitlerille strategiaksi joustavaa kulutustaistelua, jossa saksalaisjoukot yrittäisivät aiheuttaa puna-armeijalle liikkuvan sodankäynnin avulla mahdollisimman suuria tappioita. Epäröityään Hitler päätyi kuitenkin Zeitzlerin ehdottaman perinteisen preussilaisen tuhoamistaistelun kannalle. Sen mukaisesti vastustaja tulisi lyödä keskittämällä voimat yhteen suureen ratkaisutaisteluun. Seurauksena tästä valinnasta oli Kurskin taistelu.


title: Kurt Zeitzler

text: Zeitzler oli menettänyt halukkuutensa jatkaa tehtävässään ja pyysi siirtoa alkuvuonna 1944. Hän otti yhteen usein Hitlerin kanssa ja vihdoin heinäkuun alussa Zeitzler sai hermoromahduksen kiihkeiden riitojen jälkeen Obersalzbergissa. Hitler ei puhunut Zeitzlerille enää koskaan ja siirsi hänet Wehrmachtin komentajareserviin vedoten terveydellisiin syihin. Se saattoi olla Zeitzlerille onneksi, sillä hän ei tämän vuoksi ollut mukana Itä-Preussissa 20. heinäkuuta pidetyssä kokouksessa, jossa eversti Claus von Stauffenberg räjäytti pommin yrittäen tappaa Hitlerin. Hänen tilalleen oli nimitetty kenraali Adolf Heusinger, joka loukkaantui viisi henkeä vaatineessa räjähdyksessä. Heusinger korvattiin Heinz Guderianilla.


title: Kurt Zeitzler

text: Seuraavan vuoden tammikuussa Zeitzler erotettiin kokonaan aktiivipalveluksesta.


title: Kurt Zeitzler

text: Zeitzler jäi Britannian armeijan sotavangiksi toukokuussa 1945. Hänet vapautettiin helmikuussa 1947. Zeitzler kuoli Hohenaschaussa Baijerissa 1963.


title: Gracie Allen

text: Gracie Allen (26. heinäkuuta 1895 San Francisco, Kalifornia – 27. elokuuta 1964 Los Angeles) oli yhdysvaltalainen komedienne, joka yhdessä aviomiehensä George Burnsin kanssa muodosti koomikkoparin Burns ja Allen.


title: Gracie Allen

text: Allen liittyi vaudeville-seurueeseen 1909. Hän esiintyi yksin vuoteen 1922 asti, jolloin hänen parikseen tuli George Burns, jonka kanssa Allen avioitui 1926. Myöhemmin pariskunta esiintyi sekä radiossa, televisiossa ja useissa elokuvissa, kunnes Allen vetäytyi alalta 1958.


title: Gracie Allen

text: Gracie Allenilla on tähti Hollywood Walk of Famella.


title: Saksan 1. panssaridivisioona

text: Saksan 1. panssaridivisioona () oli Saksan maavoimien vuonna 1935 perustettu panssariyhtymä, joka osallistui 1938 Itävallan ja Tšekkoslovakian liittämiseen Saksaan. Toisen maailmansodan alussa se osallistui Puolan, Luxemburgin, Belgian ja Ranskan valtaukseen. Länsi-Euroopan sotatoimien päätyttyä se jäi Ranskaan koulutettavaksi ennen siirtoaan Itä-Preussiin syyskuussa 1940.


title: Saksan 1. panssaridivisioona

text: Operaatio Barbarossan alkaessa 22. kesäkuuta 1941 divisioona ylitti Pohjoisen armeijaryhmän mukana Neuvostoliiton rajan edeten kohti Leningradia, kunnes yhtymä siirrettiin lokakuussa keskustan armeijaryhmään. Divisioona osallistui Moskovan taisteluun ja sen jälkeiseen vetäytymiseen. Taisteluissa pahoin kulunut divisioona lähetettiin tammikuussa 1943 Ranskaan täydennettäväksi ja se palasi itärintamalle marraskuussa osaksi Etelän armeijaryhmää, jonka mukana divisioona vetäytyi vuonna 1944 Unkariin ja edelleen Itävaltaan maaliskuussa 1945. Divisioonan jäänteet antautuivat 8. toukokuuta yhdysvaltalaisille, jotka laskivat divisioonan hajalle 13. toukokuuta.


title: Saksan 1. panssaridivisioona

text: Divisioona perustettiin 15. lokakuuta 1935, jolloin siihen kuuluivat 1. kivääriprikaati (), 1. panssariprikaati ja 73. kenttätykistörykmentti sekä divisioonajoukkoja. Kivääriprikaatin muodostivat 1. kiväärirykmentti ja 1. moottoripyöräpataljoona. Panssariprikaatin muodostivat Erfurthiin sijoitettu 1. ja Eisenachiin sijoitettu 2. panssarirykmentti. Henkilöstö tuli pääosin Thüringenista, mutta mukana oli merkittävästi myös saksilaisia ja preussilaisia ja myöhemmin täydennysmiehiä kaikkialta Saksasta. Divisioonan runkona olivat 3. (motorisoitu) ratsuväkidivisoona Weimarista ja II moottorikoulutuskeskus () Thüringenista. Pääosa divisioonanesikunnasta tuli koulutuskeskuksesta ja operaatioesikunnasta ratsuväkidivisioonasta.


title: Saksan 1. panssaridivisioona

text: Viestipataljoona muodostettiin 16. ratsuväkirykmentin 6. viestikomppaniasta ja kivääriprikaatin esikunnan runko muodostettiin 1. moottoripyöräpataljoonasta Langensalzasta ja pääosa rykmenttien miehistä tuli 16. ratsuväkirykmentin I pataljoonasta Erfurtista. 1. kiväärirykmentti muodostettiin Weimarissa 11. ratsuväkirykmentistä ja 14. jalkaväkirykmentin I pataljoonasta (Kiväärirykmentti Meiningen). Panssariprikaatin ja 1. panssarirykmentin esikunnat muodostettiin moottorikoulutuskeskuksen I pataljoonasta Ohrdrufista, ja niiden miehistöt tulivat 5. ja 6. ratsuväkirykmenteistä. Eisenachiin sijoitettu 2. panssarirykmentti muodostettiin aiemmin Breslauun sijoitetusta 7. ratsuväkirykmentistä sekä koulutuskeskuksen II pataljoonasta.


title: Saksan 1. panssaridivisioona

text: Samana kesänä 4. motorisoitu tiedustelupataljoona oli jo perustettu 4. moottorikuljetuspataljoonasta (Leipzig) ja 37. panssarintorjuntapatteristo oli perustettu Eisenachissa ja Mühlhausenissa runkonaan Kasselissa olleen 5. moottorikuljetuspataljoonan 3. komppanian henkilöstö. Kenttätykistörykmentti, johon aluksi kuului vain yksi patteristo, oli uudelleen nimetty motorisoitu kenttätykistön koulutuspatteristo Ohrdruf. II patteristo perustettiin kesällä 1936 ilman kaadereita. Kumpikin patteristo sijoitettiin Weimariin. 37. motorisoitu pioneeripataljoona (myöhemmin panssaripioneeripataljoona) perustettiin vasta kesällä 1938 ja sielloinkin vain komppaniana, joka täydennettiin pataljoonaksi vasta 1939. 37. viestipataljoona perustettiin Weimarissa 16. ratsuväkirykmentin viestijoukkueesta. Divisioonaan ei kuulunut erillisiä huolto-, lääkintä ja korjausyksiköitä ennen kuin keväällä 1938. Pääosa divisioonan täydennyksistä sodan aikana tuli Wehrkreis IX:n alueelta.


title: Saksan 1. panssaridivisioona

text: Divisioonan kalustona oli perustettaessa ainoastaan PzKw I -vaunuja, mutta keväällä 1936 sille toimitettiin PzKw II- ja talvella PzKw III -vaunuja. Divisioonan tärkein vaunukalusto oli vielä 1941 PzKw II. Vuodesta 1936 alkaen kumpikin panssarirykmentti luovutti 2–4 komppaniaa uusien panssarirykmenttien perustamiseksi. Kaadereista muodostettiin 7., 8., 15., 35. ja 36. panssarirykmentit.


title: Saksan 1. panssaridivisioona

text: Divisioona osallistui 1938 Itävallan ja Sudeettialueiden miehittämiseen sekä seuraavana vuonna marssiin Prahaan.


title: Saksan 1. panssaridivisioona

text: Divisioona sai elokuun puolivälissä 1939 käskyn siirtyä maan- ja rautatiekuljetuksin Puolan vastaiselle rajalle ja se saapui 21. elokuuta Sleesiaan, jossa divisioona liitettiin kenraali Erich Hoepnerin XVI armeijakuntaan. Ryhmitysalueella divisioonaan liitettiin Saksan ilmavoimiin kuuluva 83. motorisoitu ilmatorjuntapatteristo. Divisioona siirtyi Opoleen illan hämärtyessä 25. elokuuta, jossa olevat ryhmitysalueet oli miehitetty kello 22.00 mennessä. Tuntia myöhemmin saatiin määräys, joka kielsi vihollisuuksien aloittamisen ja määräsi eteentyönnetyt joukot vetäytymään.


title: Saksan 1. panssaridivisioona

text: Divisioona vastaanotti 31. elokuuta kello 16.55 koodiviestin "Fall Weiß - 1.9. - 04.45 Uhr!", joka tarkoitti hyökkäyksen aloittamista seuraavana aamuna. Viestin oikeellisuuden varmistuttua aloitettiin valmistelut ja kello 18.00 alkaen joukot siirtyivät takaisin ryhmitysalueille, jossa ajoneuvot ja joukot naamioitiin. Divisioona aloitti etenemisen suunnitelman mukaisesti jalkaväen ja pioneerien ylittäessä Liswartajoen. Kello viiteen mennessä oli joen itäranta miehitetty ja ensimmäiset tiedustelupataljoona 4:n tiedustelupartiot ylittivät joen tilapäissiltoja pitkin. Kello kuusi pääosa kenraali Kirchnerin motorisoidusta jalkaväkiprikaatista ylitti joen hyökäten Pankiin. Suurin este divisioonan etenemiselle oli puolalainen maasto soineen ja hiekka-alueineen, joita kutsuttiin tiestöksi.


title: Saksan 1. panssaridivisioona

text: Panssariprikaati eteni jalkaväen perässä joukkojen valmistautuessa Kłobuckin valtaukseen, mikä saatiin päätökseen ilta puoli yhdeksään mennessä. Divisioonan johdolla ei ollut selvyyttä yleisestä tilanteesta alueella ja siten divisioona ryhmittyi kaupungin ympäristöön puolustukseen. Puolen yön jälkeen joukot valmistautuivat jatkamaan etenemistä tankaten ajoneuvoja ja täydentäen varastoja. Divisioona valtasi 2. syyskuuta Garheckissa, Gidlessä ja Pławnossa Wartajoen ylittävät sillat ja se varmisti sillanpään. Alueen puolalaisjoukot tuhottiin jo ennen niiden ryhmittymistä puolustukseen. Muutamat puolalaisratsuväen ja panssarivaunujen tukeman jalkaväen tekemät vastahyökkäykset torjuttiin. Illalla divisioona oli edennyt 30 kilometriä ja kaksi kolmasosaa sen joukoista oli ylittänyt Warthen.


title: Saksan 1. panssaridivisioona

text: Ylitettyään vielä kaksi jokea puolimatkassa Piotrków Trybunalskiin ja varmistettuaan niiden takaiset alueet ja jalkaväen vallattua iltapäivällä 4. syyskuuta Kamienskin rakensivat pioneerit Radomkan ylittävän 20-tonnin sillan lähellä Rozprzaa. Panssarivaunut ylittivät sillan jatkaen etenemistään Widawkan sektorilla, mikä aiheutti Puolan asevoimien toisen puolustuslinjan luhistumisen. 2. panssarirykmentin vallattua eteläpuolella olleen strategisen sillan vahingoittumattomana divisioona kykeni jatkamaan etenemistään kohti Veikseliä.


title: Saksan 1. panssaridivisioona

text: Jalkaväki aloitti 5. syyskuuta hyökkäyksen Piotrków Trybunalskiin Puolan ilmavoimien rynnäköidessä ja tykistön tulittaessa. 1. panssarirykmentin osat kiersivät kaupungin eteläpuolelta torjuen Puolan panssarivaunujen tukeman jalkaväen ja ratsuväen hyökkäykset. Piotrków Trybunalski oli vallattu puoleen yöhön mennessä ja taisteluosasto Harpe hyökkäsi pohjoispuolella olleeseen Wolbórziin.


title: Saksan 1. panssaridivisioona

text: Syyskuun kuudennen päivän kello 20.00 mennessä oli Wolbórzin alue ohitettu ja puolalaisten vastahyökkäykset torjuttu. Divisioona oli edennyt 25 kilometriä ja taistellut ainakin kolmea puolalaista divisioonaa vastaan vallaten Tomaszówin sekä keräten yli 3000 sotavankia ja runsaasti erilaisia varusteita. Divisioona sai vielä samana yönä määräyksen jatkaa etenemistä kohti Veikseliä. Se hyökkäsi Glinnikin kautta ja divisioona saapui Varsovan eteläpuolella Veikselille. Auringon noustessa 8. syyskuuta divisioona divisioona puhdisti sillanpäätä ja saavuttaen Grójecin ja Chynówin. Iltapäivällä moottoripyöräpataljoonan 1. komppania valtasi lauttarannan Gora Brzuminissa, muttei kyennyt ylittämään jokea puolalaisten tulittaessa itärannalta. Lähellä Brzuminia tiedusteluosasto ylitti joen kumiveneillä muodostaen sillanpään joen itärannalle. Pioneerit rakensivat sillanpäähän ponttonisillan, joka mahdollisti joukkojen etenemisen.


title: Saksan 1. panssaridivisioona

text: Kahdeksannen päivän iltana divisioona oli 100 kilometriä Etelän armeijaryhmän pääjoukon etupuolella ollen ensimmäinen Veikselin ylittänyt saksalaisyhtymä. Divisioona laajensi sillanpäätä aina 15. syyskuuta saakka, jolloin se ryhmitettiin uudelleen ja siirrettiin XII armeijakuntaan Bzuran sektorille tukemaan 18. jalkaväkidivisioonaa. Puolan antauduttua reilua viikkoa myöhemmin divisioona palasi Weimariin, josta se siirrettiin marraskuun lopulla Saksan länsiosiin Dortmundiin.


title: Saksan 1. panssaridivisioona

text: Divisioona menetti ilmoituksensa mukaan Puolan taisteluissa 1.–25. syyskuuta 25 PzKpfw I, 29 PzKpfw II, 11 PzKpfw III, 16 PzKpfw IV ja neljä esikuntapanssarivaunua.


title: Saksan 1. panssaridivisioona

text: Puolan sotaretken päätyttyä divisioona siirrettiin lepoon Eisenachin-Erfurtin-Weimarin alueelle, mistä se siirrettiin edelleen Dortmundiin marraskuun lopulla. Neljä ja puoli kuukautta myöhemmin maaliskuussa 1940 divisioona siirrettiin Moselin Eifelin alueelle esikunnan ollessa Cochemissa. Divisioona liitettiin 2. ja 10. panssaridivisioonan kanssa Heinz Guderianin XIX armeijakuntaan, joka kuului XLI armeijakunnan kanssa 12. armeijaan liitettyyn Ewald von Kleistin panssariryhmä Kleistiin. Armeijakunnan tehtävänä oli murtaa Maginot-linja Charlevillen ja Carignanin välisellä alueella, minkä jälkeen sen tuli kääntyä länteen ja murtautua Sommen suulle lähellä Amiensia ja Abbevillea vallaten Kanaalin satamat.


title: Saksan 1. panssaridivisioona

text: Divisioona vastaanotti 9. toukokuuta 1940 viestin "Fall Gelb - 10.5.-05.35 Uhr" ja se ylitti seuraavana aamuna Luxemburgin rajan. Pioneerit tuhosivat esteet. Laskuvarjopataljoona Garski oli pudotettu Nivesin ja Witryn ympäristöön ja heidän tehtävänsä oli tuhota Belgian rajalinnakkeet Witryn kohdalla. Laskuvarjojääkäreiden liityttyä 1. kivääriprikaatin kärkiyksiköihin oli belgialaisten toinen puolustuslinja saatu murrettua Bouillonissa. Bertrixin kautta edeten panssariprikaati kääntyi etelään kohti Sedania. Illalla 11. toukokuuta 1. panssarirykmentti ylitti Semoisin Bouillonin kohdalta ja hieman myöhemmin sitä seurasi kivääriprikaatin I pataljoona, joka tuhosi viimeiset vastarintapesäkkeet Bouillonista.


title: Saksan 1. panssaridivisioona

text: Pohjoisella sivustalla 1. moottoripyöräpataljoona varmisti Semoisin ylittävän sillanpään lähellä Mouzaivesia, mistä 2. panssarirykmentti ylitti joen. Kovasta ranskalaisten tykistötulesta huolimatta divisioona saavutti tavoitteensa Sedanin luoteispuolella. Yön aikana yksiköt kokoontuivat ja ylimenokalusto tuotiin eteen. Rynnäkköpioneerien kumiveneillä toimitettiin joen yli isku- ja tiedusteluosastoja sivuvaunullisine moottoripyörineen. Raskaat kuorma-autot olivat helppoja maaleja tykistölle. Aamun valjetessa 13. toukokuuta divisioona oli valmiina Maasin ylitykseen. Ylijohdon tykistöryhmä 101:n keskitys alkoi jalkaväen mukana olevien tulenjohtajien ohjaamana. Lisäksi ylimenoa tukivat ilmavoimien 3. ilma-armeijan lentokoneet. Kello 16 pioneeripataljoon 37:n syöksy- ja kumiveneet ylittivät Maasin. Kiväärirykmentti 1:n iskuosastojen suojaamat tulenjohtajat ohjasivat tykkitulen vihollisen asemiin. Tiedustelujoukot tuhosivat vihollisosastot Igesin ja Sedan välillä, minkä jälkeen sillanpää oli varmistettu.


title: Saksan 1. panssaridivisioona

text: Samana iltana taisteluosasto Balck työntyi ranskalaisten puolustusketjun läpi lähellä Sedania ja se miehitti kahdeksan kilometriä kaupungin keskustasta lounaaseen olevan Cheveugesin ylängön. Pääosa 5. kiväärirykmentistä eteni joen etelärantaa. Keskiyöhön mennessä kiväärirykmentti 1 saavutti Cheveugesin. Lähellä Gaulliersia tykistörykmentti 73:n kevyet patteristot ja ensimmäiset panssarivaunut ylittivät joen siltoja pitkin, minkä jälkeen Sedanin puolustus oli murrettu.


title: Saksan 1. panssaridivisioona

text: Guderian antoi 14. toukokuuta määräyksen hyökätä Chéveryyn ja jatkaa edelleen Rethelin kautta Vendresseen varmistaen eteläisen sivustan Stonnen pohjoispuolella. Käsky saatiin täytettyä huolimatta ranskalaisten toistuvista vastahyökkäyksistä.


title: Saksan 1. panssaridivisioona

text: Operaation toinen vaihe, operaatio Punainen () alkoi 5. kesäkuuta. Panssarijoukot organisoitiin uudelleen viideksi armeijakunnaksi. 1. panssaridivisioona muodosti 2. panssaridivisioonan kanssa armeijaryhmä A:n panssariryhmä Guderianin XXXIX armeijakunnan, jonka komentajana oli kenraalieversti Rudolf Schmidt. Panssariryhmän toinen armeijakunta oli kenraaliluutnantti Georg-Hans Reinhardtin XLI armeijakunta, johon kuuluivat 6. ja 8. panssaridivisioona.


title: Saksan 1. panssaridivisioona

text: Divisioona läpäisi 10. kesäkuuta Weygand-linjan taisteltuaan Ranskan panssarijoukkojen Char B1 -vaunuja vastaan, jolloin kumpikin osapuoli kärsi kovia tappioita. Taistelun jälkeen divisioona vietti yön Junivillen ja Aussoncen välisen tien länsipuolella. Divisioona ylitti Aisnen ja Marnen ja eteni Maginot-linjan selustassa. Se valtasi Besançonin, ja lopulta yhtymä saavutti 17. kesäkuuta Sveitsin rajan, mistä se hyökkäsi seuraavana päivänä edelleen Belfortiin. Ranskan taisteluiden aikana divisioonasta kaatui ainoastaan 495 miestä.


title: Saksan 1. panssaridivisioona

text: Ranskan antauduttua 25. kesäkuuta divisioona jäi Ranskaan Loiren laaksoon koulutukseen. Syyskuussa yhtymä siirrettiin Zinten-Sensburg-Allensteinin alueelle Itä-Preussiin uudelleen organisointia varten. 2. panssarirykmentti siirrettiin vastamuodostettuun 16. panssaridivisioonaan, ja 1. panssarirykmentti lähetti kolme komppaniaa 18. panssaridivisioonaan kaadereiksi. Saman aikaisesti 1. panssariprikaatin esikunta lakkautettiin ja vasta perustettu 113. motorisoitu kiväärirykmentti liitettiin divisioonaan. Organisoinnin aikana 69. motorisoidun jalkaväkirykmentin III pataljoona liitettiin divisioonaan 1. kiväärirykmentin III pataljoonaksi ja 56. motorisoidun kenttätykistörykmentin II patteristo 73. panssaritykistörykmentin III patteristoksi. Divisioonaa vahvennettiin liittämällä siihen erillinen 702. raskas motorisoitu haupitsipatteri. Panssariyksiköt varustettiin uudelleen Pzkw III -vaunuilla, ja panssaritorjunta- ja tiedustelupataljoonat saivat uutta kalustoa. Vuoden lopulla divisioonaan kuului 155 panssarivaunua, joista 85 oli Pzkw III- ja 30 Pzkw IV -vaunuja.


title: Saksan 1. panssaridivisioona

text: Divisioona oli Itä-Preussissa, kunnes se liittyi 22. kesäkuuta 1941 operaatio Barbarossaan ja aloitti hyökkäyksen Neuvostoliittoon osana Pohjoisen armeijaryhmän 4. panssariryhmää. Se ylitti Liettuan rajan ja osallistui Neuvostoliiton III mekanisoidun armeijakunnan tuhoamiseen Raseiniain taistelussa. Yhtymä saavutti Stalin-linjan lähellä Ostrovia 5. heinäkuuta, ja yhdeksän päivää myöhemmin se loi sillanpään ylitettyään Lugan lähellä Sabskia. Se kykeni pitämään asemansa Neuvostoliiton joukkojen vastahyökkäyksistä huolimatta. Divisioonan vahvuus laski niin, että 16. elokuuta siihen kuului ainoastaan 44 panssarivaunua. Tappioistaan huolimatta se jatkoi etenemistä kohti Leningradia ja kävi kovia taisteluita Tuutarin mäkien alueella.


title: Saksan 1. panssaridivisioona

text: Se siirrettiin 2. lokakuuta 1941 Keskustan armeijaryhmään, jonka mukana se osallistui Moskovan taisteluun. Divisioona ylitti Dneprin ja valtasi 13. lokakuuta Kalininin, missä se kävi kovia taisteluita aina marraskuun loppuun. Se osallistui marraskuun lopulla saksalaisten viimeiseen yritykseen vallata Moskova ja pääsi noin 30 kilometrin päähän tavoitteesta. Neuvostoliiton aloitettua talvella vastahyökkäyksen divisioona joutui koviin taisteluihin, joiden aikana se oli muun muassa saarrettuna, ja se joutui vetäytymään saavuttamistaan asemista. 14. joulukuuta päättyneessä Klinin taistelussa 1. panssarirykmentin vaununsa menettäneet aseistettiin kranaatein ja he joutuivat taistelemaan jalkaväkenä.


title: Saksan 1. panssaridivisioona

text: Vuonna 1942 divisioona osallistui puolustustaisteluihin Rževin tasangolla, joka oli kolmelta suunnalta neuvostojoukkojen saartama. Helmikuussa divisioonan yksi komppania saavutti jälleen määrävahvuuden eli 18 PzKw III -vaunua. Loput 1. panssarirykmentistä muodosti kaksi hiihtokomppaniaa. Divisioona taisteli 9. armeijan pohjoisosissa puoli vuotta. Keväällä divisioona vastaanotti muun muassa 37. panssarintorjuntapataljoonalle kaksitoista pitkäputkista 75 millimetrin panssarintorjuntakanuunaa ja saman verran 75 millimetrin jalkaväkitykkejä. Heinäkuussa divisioonaan liitettiin 73. panssaritykistörykmentin IV patteristo, mutta 1. panssarirykmentin piti luovuttaa pataljoona eteläisen armeijaryhmän 16. panssarikrenatööridivisioonalle. Maaliskuussa 1942 divisioona menetti moottoripyöräpataljoonansa.


title: Saksan 1. panssaridivisioona

text: Huolimatta supistuneesta vahvuudestaan divisioonan tuli pitää 9. armeijan huoltoreitti avoinna yhdessä 102. jalkaväkidivisioonan kanssa. Heinäkuun alussa lähellä Pushkeria 1. ja 2. panssaridivisioona saartoivat kaksi Neuvostoliiton ratsuväkiarmeijakuntaa, kaksi jalkaväkidivisioonaa, kaksi mekanisoitua prikaatia sekä muutaman laskuvarjopataljoonan. Jalkaväen tukemana divisioonat tuhosivat motissa olevat joukot ja saivat saaliikseen 218 panssarivaunua, 592 tykkiä ja 1 300 panssarintorjunta-asetta. Kuukautta myöhemmin neuvostojoukot murtautuivat Sytšovkasta itään ja repivät 9. armeijan saartorenkaaseen 40 kilometrin aukon, jonka 1. sekä 5. panssaridivisioona sulkivat. Divisioona torjui neuvostojoukkojen toistuvat vastahyökkäykset ja teki itse myös hyökkäyksiä vuoden loppuun.


title: Saksan 1. panssaridivisioona

text: Neuvostojoukkojen aloitettua talvihyökkäyksen 1942–1943 divisioona puolusti Belyita ja piti tärkeän Sytšovkan tien avoinna, vaikka joutui koviin taisteluihin. Bosinon taistelussa 1. panssarikrenatöörirykmentin I pataljoonan menetti kaikki upseerinsa joko kaatuneina tai haavoittuineina, mutta siitä huolimatta se piti asemansa ja kykeni tekemään jopa vastahyökkäyksen. Pataljoona sai avukseen 1. panssaritykmentin 2. komppanian, joka tuhosi 35 KV-2- ja T-34-vaunua kahdessa päivässä ja menetti komppanianpäällikön sekä kaksi kolmesta joukkueenjohtajasta. Komppanianpäällikkönä oli kersantti Georg Schaefer, jonka vaunu tuhosi yli 25 neuvostovaunua taistelussa. Hieman myöhemmin XLI ja XXX armeijakunnat varmistivat rintaman ja tuhosivat neuvostojoukkojen muodostaman sillanpään.


title: Saksan 1. panssaridivisioona

text: Pahoin heikentynyt 1. panssaridivisioona siirrettiin lepoon ja täydennettäväksi tammikuussa 1943. Se lähetettiin aluksi Amiensiin ja edelleen Coëtquidaniin Bretagneen, jossa se varustettiin ranskalaisilla Hotchkiss H-39 ja Somua S-35 -vaunuilla. Toukokuussa divisioona sai täydennyksenä 299. moottoroidun ilmatorjuntapatteriston. Divisioona lähetettiin kesäkuussa Pelopennosekselle Kreikkaan, koska ylin johto pelkäsi mahdollista liittoutuneiden maihinnousua alueelle. Italian irtautuessa syyskuussa sodasta divisioona saartoi Italian 11. armeijan, joka ei tehnyt merkittävää vastarintaa. Lokakuussa divisioona sai riittävästi PzKw V Tiikeri -vaunuja pataljoonan varustamiseksi sekä sata PzKw VI Panther -panssarivaunuja, jolloin saavutettiin lähes määrävahvuus.


title: Saksan 1. panssaridivisioona

text: Marraskuussa divisioona siirrettiin takaisin itärintamalle osaksi etelän armeijaryhmän 1. panssariarmeijaa lukuun ottamatta 1. panssarirykmentin I pataljoonaa, joka jäi Triesteen OB Southwestin liikkuvaksi reserviksi. Pataljoona palasi rykmenttiinsä vasta seuraavan vuoden lokakuussa. Divisioona osallistui Kiovan tasangon ja Žytomyrin (17.–18. marraskuuta) taisteluihin sekä Kiovan länsipuolitse tehtyyn vastahyökkäykseen marras-joulukuussa 1943 ja Žytomyrin-Berdytšivin taisteluun vuodenvaihteessa 1943–1944). Seuraavan vuoden yhtymä muodosti 1. ja 4. panssariarmeijan liikkuvan reservin ja taisteli pitkin rintamaa sen kriittisissä osissa.


title: Saksan 1. panssaridivisioona

text: Helmikuussa 1944 divisioona oli kärjessä pyrittäessä pelastamaan Tšerkasyyn saarretut XI ja XXXXII armeijakunnat. Saartorengasta ei saatu murrettua, mutta siitä huolimatta noin puolet saarretuista saatiin pelastettua. Maaliskuussa se pelasti 96. ja 291. jalkaväkidivisioonat neuvostojoukkojen aloitettua keväthyökkäyksensä. Kiivaissa taisteluissa yhtymän tappiot olivat raskaita ja 14. maaliskuuta panssarikrenatööripataljoonien vahvuus oli vain noin neljännes määrävahvuudesta ja samoin oli laita ilmatorjuntapattereissa ja 1. panssaritiedustelupataljoonassa. Kenttätykistön tilanne oli parempi: keveissä pattereissa oli puolet määrävahvuudesta ja raskaissa pattereissa 75 prosenttia. 37. panssaripioneeripataljoonassa oli noin 30 prosenttia määrävahvuudesta ja panssarirykmentissä ainoastaan 50–60 palveluskuntoista panssarivaunua.


title: Saksan 1. panssaridivisioona

text: Huhtikuussa divisioona joutui 1. panssariarmeijan mukana saarretuksi Kamanezin mottiin, josta se joutui murtautumaan ulos. Se osallistui myös Brodyn taisteluun, jossa se pelasti osan XIII armeijakunnasta, sekä taisteli Dneprin rannoilla, Pohjois-Ukrainassa. Elo-syyskuussa se osallistui koviin taisteluihin pyrittäessä tuhoamaan neuvostojoukkojen muodostama Baranovin sillanpää Veikselin länsirannalla. Vapauduttuaan divisioona lähetettiin etelään, missä se osallistui syyskuun lopulla Karpaateilla Duklan solan puolustukseen. Näiden lisäksi se osallistui vuonna 1944 vielä Sanin jokilinjan puolustukseen sekä taisteli Puolan itäosissa. Unkaria puolustettaessa 1. panssaridivisioona piti 8. armeijan vetäytymistien avoinna ja oli kärkenä useissa vastaiskuissa torjuttaessa neuvostojoukkojen läpimurtoja. Divisioona oli keskeisessä roolissa tehtäessä vastaisku Debrecenissä olevia neuvostojoukkoja vastaan.


title: Saksan 1. panssaridivisioona

text: Joulukuusta 1944 maaliskuuhun 1945 divisioona vastasi Székesfehérvárin eteläpuolisen alueen puolustuksesta ja esti neuvostojoukkojen etenemisen Graziin ja Wieniin. Rivien supistumisesta huolimatta divisioona oli kärkenä yritettäessä pelastaa Budapestissa saarroksiin joutunut reilun 30 000 miehen IX SS-vuoristoarmeijakuntaa. Saksalaisten eteneminen pysähtyi 28. tammikuuta vain viisitoista kilometriä ennen tavoitetta. Divisioona palasi lähtöalueelle Székesfehérváriin, missä pääosa divisioonasta tuhoutui maaliskuuhun mennessä samalla kuin koko 6. armeija kului loppuun. Divisioona joutui saarroksiin Jenőssä 20. maaliskuuta, ja se murtautui ulos saartorenkaasta raskain tappioin.


title: Saksan 1. panssaridivisioona

text: Divisioonan jäänteet jatkoivat taistelua osana Grazin puolustusta vetäydyttyään Itävaltaan ja Styrian puolustustaistelussa sodan lopulla. Divisioona teki vielä 26. huhtikuuta vastahyökkäyksen. Sodan päättyessä divisioona oli Hartbergissa, josta se yritti päästä länteen antautuakseen länsiliittoutuneille. Divisioonan jäänteet ylittivät demarkaatiolinjan Linzin kaakkoispuolella ja antautui amerikkalaisille Mauerkirchenissä Ylä-Itävallassa 8. toukokuuta. Divisioona laskettiin hajalle 13. toukokuuta, ja pääosa joukoista lähetettiin kotiin heinäkuun lopulla.


title: Saksan 1. panssaridivisioona

text: Divisioonan komentajina olivat:


title: Fosfoglyseraattikinaasi

text: Fosfoglyseraattikinaasi on entsyymi, joka katalysoi glykolyysissä 1,3-bisfosfoglyseraatin ja ADP-molekyylin reaktiota. Tuotteina syntyy 3-fosfoglyseraattia ja ATP:tä. Entsyymi kykenee avustamaan myös tämän reaktion käänteisreaktiota. Muita reaktioita, joita fosfoglyseraattikinaasi katalysoi ovat myös guanosiinitrifosfaatin muuntuminen guanosiinidifosfaatiksi ja inosiinitrifosfaatin muuntaminen inosiinidifosfaatiksi.


title: Fosfoglyseraattikinaasi

text: Fosfoglyseraattikinaasin massa vaihtelee eliöstä riippuen 34–180 kilodaltonin välillä. Entsyymi toimii vaihtamalla fosfaattiryhmän yhdeltä molekyyliltä toiselle. Entsyymin kofaktoreina toimivat ATP ja ADP. Entsyymin inhibiittoreita ovat monet metalli-ionit kuten Co ja Mn sekä useat erilaiset orgaaniset yhdisteet kuten AMP. Entsyymi toimii tehokkaimmin, kun lämpötila on eliöstä riippuen 20–70 asteen välillä ja pH 5,5–8,3 välillä.


title: John Guare

text: John Guare (s. 5. helmikuuta 1938 New York) on yhdysvaltalainen näytelmäkirjailija. Hänen töidensä joukossa ovat "The House of Blue Leaves" (1971), "Landscapes of the Body" (1977) ja "Six Degrees of Separation" (1990). Lisäksi hän on muun muassa kirjoittanut sanat Galt MacDermotin säveltämään musikaaliin "Two Gentlemen of Verona" (1971), käsikirjoituksen Miloš Formanin ohjaamaan komediaan "Taking off – otetaan hatkat" (1971) yhdessä Miloš Formanin, John Kleinin ja Jean-Claude Carrièren kanssa ja käsikirjoituksen Louis Mallen elokuvaan "Atlantic City" (1980).


title: John Guare

text: Guare opiskeli Georgetownin yliopistossa ja Yalen School of Dramassa. Hän on kuulunut Yhdysvaltain taide- ja kirjallisuusakatemiaan vuodesta 1989 lähtien.


title: Pak Se-ri

text: Pak Se-ri (; s. 28. syyskuuta 1977 Daejeon) on eteläkorealainen golfaaja. Hän aloitti golfinpeluun 14-vuotiaana ja pääsi LPGA Touriin vuonna 1998. Pak oli LPGA:n "Rookie of the Year" 1998 ja sai Vare Trophyn vuonna 2003. Hän on voittanut LPGA Tourilla viisi major-turnausta: LPGA Championshipin vuosina 1998, 2002 ja 2006, Yhdysvaltain naisten avoimet 1998 ja Britannian naisten avoimet 2001.


title: Pak Se-ri

text: Pak pääsi World Golf Hall of Fameen vuonna 2007.


title: Noshaq

text: Noshaq (myös: Nowshak) on Afganistanin korkein ja Hindukušin toiseksi korkein vuori. Se on 7 492 metriä korkea, ja sitä korkeampi on 7 690-metrinen Tirich Mir. Noshaq sijaitsee Afganistanin koillisosassa Wakhanin käytävässä Durandin linjalla eli Afganistanin ja Pakistanin rajalla. Se on maailman läntisin yli 7 000 metriä korkea vuori.


title: Noshaq

text: Ensi nousun vuorelle tekivät vuonna 1960 japanilaisen kiipeilijäretkikunnan jäsenet Toshiaki Sakai ja Goro Iwatsubo. Reitti seurasi kaakkoisharjannetta Qadzi Deh -jäätiköltä. Nykyään useimmat retkikunnat nousevat vuorelle länsiharjanteelta.


title: Noshaq

text: Ensimmäisen talvinousun vuorelle tekivät puolalaiset Tadeusz Piotrowski ja Andrzej Zawada vuonna 1973. Se oli maailman ensimmäinen talvinousu yli 7 000 metriä korkealle vuorelle.


title: Yani Tseng

text: Yani Tseng (; s. 23. tammikuuta 1989) on taiwanilainen golfaaja. Hän on voittanut LPGA Tourilla yhden major-turnauksen, LPGA Championshipin vuonna 2008. Hän oli LPGA:n "Rookie of the Year" 2008.


title: Yani Tseng

text: Yani Tseng on pelannut golfia 6-vuotiaasta. Menestyksekkään amatööriuran jälkeen hän siirtyi ammattilaiseksi tammikuussa 2007.


title: Karrie Webb

text: Karrie Anne Webb (s. 21. joulukuuta 1974) on australialainen golfaaja. Hän oli LPGA:n vuoden rookie 1996 sekä vuoden pelaaja 1999 ja 2000. Hän sai Vare Trophyt vuosina 1997, 1999 sekä 2000 ja pääsi World Golf Hall of Fameen vuonna 2005.


title: Karrie Webb

text: Webb on voittanut seitsemän major-turnausta: Kraft Nabisco Championshipin 2000 ja 2006, LPGA Championshipin 2001, Yhdysvaltain naisten avoimet 2000 ja 2001, Britannian naisten avoimet 2002 sekä Du Maurier Classicin 1999.


title: Keskivero

text: Keskivero () oli Ruotsin vallan aikana 1762–1775 Pohjois-Karjalassa kannettu ylimääräinen vuosittainen vero, jonka suuruus määräytyi pitäjittäin 15 viimeisen vuoden verojen keskiarvon mukaan. Jokaisesta pitäjästä valittiin muutama henkilö, jotka jakoivat verot maksajien kesken. Verosta vastattiin pitäjittäin kaikki yhden ja yksi kaikkien puolesta periaatteella.


title: Keskivero

text: Keskivero otettiin käyttöön entisen epätasaisen ja mielivaltaisena pidetyn vuosittaisen arvioveron sijaan. Siitä määrättiin kuninkaallisella kirjeellä kamarikollegiolle 27. heinäkuuta 1762. Uutta verotustapaa ei saatu heti toimeenpannuksi epätäydellisen maanmittauksen ja epävarmojen rajojen vuoksi. Rahvaan valituksiin antamansa päätöksen 9. joulukuuta 1766 19 pykälän mukaan kuningas määräsi, että keskivero oli heti määrättävä ja laskettava vuosien 1750–1764 verojen mukaan. Kuninkaan käskyä noudatettiin, vaikka siitä tehtiinkin useita valituksia. Keskiveroa kannettiin siihen saakka, kunnes Kustaa III antoi 28. kesäkuuta 1775 uuden asetuksen Savon ja Karjalan verotusta varten.


title: George Miksch Sutton

text: George Miksch Sutton (16. toukokuuta 1898 Bethany, Nebraska – 7. joulukuuta 1982) oli yhdysvaltalainen lintutieteilijä ja taidemaalari.


title: George Miksch Sutton

text: George Sutton oli Harry Trumbull Suttonin ja Lola Anna Miksch Suttonin vanhin poika. George kiinnostui linnuista jo pikkupoikana. Vuonna 1915 hän aloitti kirjeenvaihdon Louis Agassiz Fuertesin kanssa ja 1916 matkusti Fuertesin oppiin muutamaksi viikoksi. 1918 hän aloitti työt Carnegie Museumissa Pittsburghissa, ensin munakokoelmien parissa, ja myöhemmin hän työskenteli Walter Edmond Clyde Toddin apulaisena Labradorin ja Pohjois-Kanadan matkoilla. Sutton valmistui Bethany Collegesta Virginiasta vuonna 1923.


title: George Miksch Sutton

text: Vuonna 1925 Sutton lähti Carnegiesta ja sai Pennsylvanian valtionornitologin viran. Hän kirjoitti ensimmäisen kirjansa "An Introduction to the Birds of Pennsylvania" (1928). Vuonna 1929 hän erosi virasta ja ryhtyi tekemään väitöskirjaa Cornellin yliopistossa Arthur Allenin ohjauksessa. Cornellissa hänestä tuli lintuosaston kuraattori, ja hän matkusteli laajalti Pohjois-Amerikassa keräämässä näytteitä. Näihin aikoihin hän kirjoitti kaksi kirjaa, "Eskimo Year" (1934) ja "Birds in the Wilderness" (1936). Vaikka Sutton olikin Cornellin kirjoissa, hän työskenteli myös Michiganin yliopiston kenttäasemalla ja teki tutkimusta yhdessä Josselyn Van Tynen kanssa Michiganin eläinmuseossa.


title: George Miksch Sutton

text: Toisessa maailmansodassa Sutton palveli ilmavoimissa ja yleni majuriksi. Hän tutustui kersantti Roger Tory Petersoniin ja luutnantti Franklin McCameyiin, joiden kanssa teki linturetkiä. Sodan jälkeen Suttonille tarjottiin työtä Michiganin yliopistossa, ja hän otti tarjouksen vastaan. Hän kirjoitti ja kuvitti teoksen "Mexican Birds: First Impressions" (1951). Ajan mittaan hän kuitenkin riitaantui Van Tynen kanssa, ja vuonna 1952 hän sai eläintieteen professorin viran Oklahoman yliopistosta. Samana vuonna hänestä tuli Bethany Collegen kunniatohtori. 1958 Sutton vietti kesän Islannissa ja kirjoitti kirjan "Iceland Summer".


title: George Miksch Sutton

text: Suttonin kirjassa "Oklahoma Birds" (1967) koottiin yhteen Oklahoman ornitologinen tieto. Hän jäi eläkkeelle 1968 mutta jatkoi silti Stovall Museumin lintuosaston kuraattorina ja emeritusprofessorina. Hän myös jatkoi kirjoittamista, maalaamista ja gradua tekevien opiskelijoiden ohjaamista. Sutton oli arvostettu taiteilija ja maalasi monien julkaisujen kansikuvia. Hän ei yleensä myynyt taulujaan, mutta jos myi, niiden tuotto käytettiin yleishyödyllisiin tarkoituksiin, kuten eläintarhojen ja luonnonhistoriallisten museoiden kohentamiseen.


title: George Miksch Sutton

text: George Sutton kuoli eturauhassyöpään ja hänen tuhkansa siroteltiin tuuleen Oklahoman Black Mesan alueelle. Vuonna 1983 perustettiin hänen nimeään kantava yksityinen tutkimusasema George M. Sutton Avian Center Bartlesvilleen Oklahomaan.


title: George Miksch Sutton

text: Sutton kirjoitti kaikkiaan 13 kirjaa, 18 lajikuvausta ja museojulkaisua, 201 lehtiartikkelia, 12 kirja-arvostelua, neljä muistokirjoitusta, 18 kansantajuista juttua ja kahdeksan esseetä. Lisäksi hän kuvitti ainakin 18 kirjaa.


title: George Miksch Sutton

text: Linnuista Sutton nimesi kääpiökiitäjän ("Tachornis furcata") vuonna 1928.


title: Dickinson

text: Dickinson voi tarkoittaa:


title: Renata Mauer

text: Renata Mauer (s. 23. huhtikuuta 1969) on puolalainen kivääriampuja ja olympiavoittaja.


title: Renata Mauer

text: Mauer on voittanut olympialaisissa Atlantassa 1996 kultaa 10 m ilmakiväärissä ja pronssia 50 m pienoiskiväärin asentokilpailussa. Neljä vuotta myöhemmin Sydneyssä hän kirkastui asentokilpailun pronssin kullaksi. MM-kilpailuissa Mauer on saavuttanut kaksi hopeaa ja yhden pronssin 10 m ilmakiväärissä.


title: Louis Agassiz Fuertes

text: Louis Agassiz Fuertes (7. helmikuuta 1874 Ithaca, New York – 22. elokuuta 1927 Unadilla, New York) oli yhdysvaltalainen lintutieteilijä ja taidemaalari.


title: Louis Agassiz Fuertes

text: Fuertesin isä oli Estevan Antonio Fuertes, joka oli Cornellin yliopiston tie- ja vesirakennuksen professori vuodesta 1873. Kesäkuussa 1904 Fuertes avioitui kouluaikaisen tyttöystävänsä Margaret (Madge) F. Sumnerin kanssa, ja heille syntyi tyttäret Mary ja Sumner.


title: Louis Agassiz Fuertes

text: Fuertes päätti lintumaalarin urastaan tavattuaan Elliott Couesin vuonna 1894. Fuertes opiskeli Cornellin yliopistossa ja häneltä tilattiin maalauksia jo opiskeluaikoina. Vuonna 1899 hän osallistui Edward Henry Harrimanin johtamalle Alaskan rannikoiden tutkimusretkelle. Myöhemmin Fuertes matkusteli hyvin laajalti Pohjois-, Keski- ja Etelä-Amerikassa sekä Etiopiassa.


title: Louis Agassiz Fuertes

text: Fuertes työskenteli yhdessä American Museum of Natural Historyn Frank Chapmanin kanssa sekä kentällä, museon dioraamojen taustojen maalaajana että kirjojen kuvittajana. Retkeillessän Meksikossa yhdessä Chapmanin kanssa Fuertes löysi uuden papukaijalajin, jonka Capman vuonna 1912 nimesi hänen kunniakseen "Hapalopsittaca fuertesi" (risaldanaratti).


title: Louis Agassiz Fuertes

text: Fuertes toimi ornitologian lehtorina Cornellissa vuodesta 1923 alkaen. 1926–1927 hän osallistui Wilfred Hudson Osgoodin johtamalle Etiopianretkelle, jonka aikana hän loi eräät kuuluisimmista maalauksistaan.


title: Louis Agassiz Fuertes

text: Fuertes kuoli törmättyään autollaan junaan muutamia kuukausia Etiopiasta paluunsa jälkeen. Fuertes toimi monien luontomaalarien esikuvana, kuten George Miksch Sutton, jonka ohjaajana hän toimi, sekä Roger Tory Petersonin ja Jorg Khunin. Elinaikanaan Fuertes kuvitti yli 60 kirjaa ja satoja hänen töitään julkaistiin lehtiartikkeleissa.


title: Louis Agassiz Fuertes

text: Boy Scouts of America-niminen partiojärjestö nimitti Fuertesin Kunniapartiolaiseksi vuonna 1927.


title: Hugo Backmansson

text: Hugo Elias Backmansson (, 17. huhtikuuta 1860 Paimio – 19. marraskuuta 1953 Helsinki) on ainoa Suomessa syntynyt venäläisen taistelumaalarikoulutuksen ja kokemuksen saanut taiteilija, joka toimi myös muotokuvamaalarina. Backmansson tunnetaan varsinkin orientalistisista, Pohjois-Afrikassa tehdyistä maalauksistaan.


title: Hugo Backmansson

text: Backmansson opiskeli Suomen Taideyhdistyksen piirustuskoulussa Turussa 1870–1873 ja debytoi 1877. Hän lähti Haminan kadettikouluun, josta hän valmistui vänrikiksi. Haminan jälkeen alkoi Backmanssonin ura Venäjän armeijassa. Hän aloitti opiskelun Pietarin taideakatemiassa 1894 ja valmistui sieltä taistelumaalariksi 1899.


title: Hugo Backmansson

text: Backmansson asui Pietarissa lähes 30 vuotta palvellen tsaarin armeijassa milloin taistelumaalarina, milloin upseerina. Hän toimi upseerina myös Moskovassa. Backmansson työskenteli Venäjän–Japanin sodassa 2. mantshurialaisen armeijakunnan taistelumaalarina 1904–1905, ja ensimmäisen maailmansodan aikana Persiassa Urmiassa. Juuri ennen Venäjän vallankumousta vuonna 1917 keisari Nikolai II nimitti hänet Venäjän taistelumaalareiden johtajaksi.


title: Hugo Backmansson

text: Backmansson oli myös haluttu muotokuvamaalari. Hän palasi Suomeen lopullisesti Venäjän vallankumouksen jälkeen 1917. Viimeiseen, 32 suomalaistaiteilijan yhteisnäyttelyyn Pietarissa hän osallistui maaliskuussa 1917.


title: Hugo Backmansson

text: Suomeen palattuaan Backmansson matkusti moneksi vuodeksi Pohjois-Afrikkaan, jossa hän oleskeli pääasiassa Marokossa. Hän tutki etelän voimakasta valoa ja paikallisia ihmisiä, tarkkaili elämää folkloristin silmin. Ensimmäistä kertaa hän matkusti 1800-luvun lopulla Tunisiaan, jossa maalasi joukon akvarelleja ja tyyppikuvia berbereihin kuuluvista tuaregi-heimon miehistä. Tutustuminen sosiologi Edward Westermarckiin vaikutti siihen, että hän asui useita vuosia Tangerissa ja matkusteli muulikaravaanilla Feziin ja maalasi kaupunkien toreilla ja kaduilla. Hän näyttää olleen hurmioitunut eri kansallisuuksista ja kulttuurien moninaisuudesta. Myös Marrakesh ja Casablanca näkyvät hänen tuotannossaan. Hänen aiheitaan olivat ratsastavat beduiinit, jotka esittivät Pohjois-Afrikassa suosittua kiväärileikkiä.


title: Hugo Backmansson

text: Backmanssonin on päätelty olleen värisokea, sillä maalauksistaan tekemiinsä kopioihin hän on maalannut usein vihreät kohdat harmaalla.


title: Hugo Backmansson

text: Backmanssonin maalauksia on useissa museoissa Suomessa, ja Venäjällä muun muassa Eremitaašissa.


title: Hugo Backmansson

text: Backmansson solmi ensimmäisen avioliiton 1887 laulajatar Lydia Grüneisenin (s. 1865) kanssa, josta hän erosi noin 1895. Pariskunta asui paljon erillään, kun Grüneisen loi uraa Venäjällä ja Backmansson oli Suomessa. Heillä ei ollut lapsia. Irlantilaissyntyisen Beryl Wheelerin kanssa Backmansson avioitui 1908. Heille syntyi kaksi poikaa, Cecil ja Bryan.


title: Hugo Backmansson

text: Backmansson oli iloinen luonteeltaan ja innokas shakinpelaaja. Hän liikkui aina paikkakunnan shakkipiireissä, ja jos kerhoa ei ollut, hän perusti sellaisen. Hän kuoli 93-vuotiaana Lallukan taiteilijakodissa, ja hänet siunattiin kadeteille kuuluvalla arvokkuudella Helsinkiin Hietaniemen hautausmaalle.


title: Lysmata wurdemanni

text: Lysmata wurdemanni on trooppisten vesien katkarapulaji. Se kasvaa noin seitsemän senttiä pitkäksi, ja siinä on kapeita punaisia raitoja vaalealla, lähes läpikuultavalla pohjalla. Makeista muistuttavan värityksen takia lajia kutsutaan englanniksi joskus ”piparminttukatkaravuksi”.


title: Lysmata wurdemanni

text: "Lysmata wurdemanni" elää luonnossa lämpimällä Atlantin länsirannikolla ja Karibianmerellä.


title: Lysmata wurdemanni

text: "Lysmata wurdemanni" -katkarapuja pidetään joskus meriakvaarioissa. Niitä kutsutaan puhdistajaravuiksi sukulaisensa "Lysmata amboinensis" -lajin tapaan, sillä ne syövät loisia kalojen pinnalta. "Lysmata wurdemanni" on akvaarioharrastajien suosiossa ennen kaikkea siksi, että se syö pieniä lasiruusuja, eli haitallisia merivuokkoja. Riutta-akvaarioissa siihen suhtaudutaan varauksella, sillä se voi syödä koralleja ja jättiläissimpukoita.


title: Lysmata wurdemanni

text: Lajilla on vihreät munat, ja poikasten kasvattaminen on joskus onnistunut vankeudessa. Se vaatii kuitenkin huomattavia ponnisteluja oikeanlaisen eläinplanktonin tuottamiseksi poikasten ravinnoksi. Useimmiten poikaset menehtyvät muutaman ensimmäisen elinkuukautensa aikana.


title: Arvid Tandefelt

text: Arvid Tandefelt (k. 1656) oli suomalainen ratsumestari ja aatelisen Tandefelt-suvun kantaisä.


title: Arvid Tandefelt

text: Arvid Henrikinpojan vanhemmat olivat Akseli Kurjen joukkojen ratsumies Henrik Persson Ja Malin Henrikintytär (Jägerhorn). Henrik Persson toimi Hauhon ja Hollolan voutina 1603–07 ja vuodesta 1605 myös Hattulan voutina. Hän omisti Rapalan tilan, joka myöhemmin periytyi lapsille. Henrik Persson kuoli 1612. Arvid Henrikinpojan äidinisä Henrik Lydekinpoika toimi Porvoon läänin voutina 1577–78, ja hänen äitinsä oli Gunilla Grabbe oli käskynhaltija Arvid Tawastin vaimon sisarentytär.


title: Arvid Tandefelt

text: Arvid Henrikinpoika oli aluksi korpraali. Hän palveli Henrik Hornin komentamassa Uudenmaan ja Hämeen läänin ratsuväkirykmentissä. Häneltä ammuttiin kolme hammasta suusta Breitenfeldin taistelussa 1631. Arvid haavoittui uudelleen viitisen vuotta myöhemmin Leipzigin suunnalla suuhun sillä seurauksella, että kuula jäi hänen kitalakeensa. Kuula pysyi kitalaessa vuoteen 1640 asti, jolloin Arvidin veljen leski onnistui kaivamaan kuulan ulos. Arvid nai välittömän esimiehensä, komppanianpäällikkö ja majoitusmestari Henrik Larsson Ekestubben tyttären Britan. Vuonna 1647 Arvid sai komppanian komentajuuden itselleen.


title: Arvid Tandefelt

text: Vuonna 1650 kuningatar Kristiina myönsi hänelle aatelisarvon. Samana vuonna 17. helmikuuta hän sai säterivapauden Sysmän Voipalaan. Menettämiensä hampaiden vuoksi hän sai aateloituna nimen "Tandefelt", ja samasta syystä sukuvaakunassa on kolme hammasta ja kuula.


title: Arvid Tandefelt

text: Arvid Tandefelt osallistui tämän jälkeen vielä Kaarle X Kustaan sotaan Puolassa, jossa hän kuoli vuonna 1656.


title: Arvid Tandefelt

text: Arvid Tandefelt omisti Rapalan kartanon yhdessä veljensä Henrik Henrikinpoika Tandefeltin kanssa. Hän myi osuutensa kartanosta 1654 veljenpojalleen Sigfrid Henrikinpoika Rapalalle 1654.


title: Arvid Tandefelt

text: Arvid Tandefeltin puoliso oli Brita Ekestubbe. Heidän poikansa oli Johan Tandefelt, joka joutui Pultavassa venäläisten vankeuteen ja kuoli siellä vuonna 1712.


title: Arvid Tandefelt

text: Arvid Tandefeltin elämä on ollut aiheena Jalmari Finnen romaaniin "Sysmäläinen" vuodelta 1910 sekä Valentin Vaalan samannimiseen elokuvaan vuodelta 1938.


title: Creekin kieli

text: Creekin kieli (tunnetaan myös nimellä muskogee) on muskogee-kieliin kuuluva intiaanikieli. Kieltä puhuvat creekit ja seminolit Oklahomassa ja Floridassa. Kielellä on noin 4000-6000 puhujaa.


title: Creekin kieli

text: Creek-kielen aakkoset otettiin käyttöön 1800-luvulla ja siihen kuuluu 20 kirjainta. Se perustuu latinalaisiin aakkosiin, mutta ääntämys on hyvin erilaista kuin englannissa.


title: MG 151

text: MG 151 eli Maschinengewehr 151 on Mauserin suunnittelema saksalainen lentokonekonekivääri ja -konetykki, kaliiperista riippuen. Asetta valmistettiin kahdessa eri kaliiperissa 15 mm ja 20 mm. Ensimmäinen 15 mm versio oli mallimerkinnältään MG 151/15 ja tyypiltään raskas lentokonekonekivääri. Seuraava versio, MG 151/20, oli konetykki.


title: MG 151

text:
Tykistä oli kaksi versiota. Ensiksi kehitetyssä oli tavanomainen iskuri patruunan sytyttämiseksi. Toisessa versiossa
patruuna sytytettiin sähköisesti, mikä mahdollisti aseen synkronoinnin ampumaan potkurikehän läpi. Sekaannuksien välttämiseksi Me 109 koneissa käytettiin yksinomaan mekaanista versiota. FW 190 hävittäjissä käytettiin sähköistä versiota synkronoituna.


title: MG 151

text:
Ase eri versioineen oli käytössä lukuisissa saksalaisissa sotilaslentokoneissa toisen maailmansodan aikana korvaten 20 mm MG FF -konetykin saksalaiskoneissa suureksi osaksi. MG FF säilyi lisä- ja erikoisasennuksina erityisesti yöhävittäjissä
MG 151 asetta käyttivät myös Italian sekä jossakin määrin Japanin armeijan ilmavoimat


title: MG 151

text:
MG 151/15 tuli käyttöön Messerschmitt Bf 109F-2 -hävittäjässä vuonna 1940. Pian kuitenkin havaittiin että 20 mm tykin räjähtävä ammus oli suuren lähtönopeuden 15 mm konekiväärin luotia tehokkaampi. 20 mm kranaatti liitettiin 15x96 mm ammukseen sen suuta levittämällä ja hylsyä lyhentämällä (20 mm x 82), jolloin muutostyön saattoi tehdä vain aseen piipun vaihtamalla ja muilla suhteellisen pienillä muutoksilla. Haittapuolena oli ammuksen lähtönopeuden alenemisen 850 m/s:ssa 700 m/s:iin panssarinläpäisevillä ammuksilla ruutimäärän pysyessä samana. Ongelmaa ei pidetty suurena, sillä ammuksen tuhovaikutusta pidettiin tärkeämpänä kriteerinä.
Aseelle otettiin käyttöön tehokas ohennettuseinämäinen Minengeschoß-ammus, joka sisälsi 18,6 g PETN-räjähdysainetta ja panssariammuksia kevyemmän painon vuoksi sen lähtönopeus oli 805 m/s. 20 mm ase tuli vakiovarusteeksi Bf 109F-4 -hävittäjässä moottorilohkojen väliin sijoitettuna (Motorkanone).


title: Muskogee-kielet

text: Muskogee-kielet ovat Yhdysvalloissa puhuttuja intiaanikieliä. Kielikunta jaetaan yleensä kahteen eri osaan, itäisiin- ja läntisiin muskogee-kieliin. Tämä jako on kuitenkin kiistanalainen ja epäselvä. Jaon kehitti kielitieteiliä Mary Haas.


title: Muskogee-kielet

text: Läntiset muskogee-kielet


title: Muskogee-kielet

text: Itäiset muskogee kielet


title: Muskogee-kielet

text:
Amerikkalainen kielitieteiliä Pamela Munro on ehdottanut että kielet jaettaisiin pohjoisiin ja eteläisiin kieliin. Hänen jakonsa on kuitenkin harvemmin käytetty. Kielillä on yhteensä arviolta
15 300 puhujaa.


title: Ackermannin ohjausjärjestelmä

text: Ackermannin ohjausjärjestelmä on geometrinen ratkaisu auton tai muun ajoneuvon ohjauksessa esiintyvälle ongelmalle: sisemmän ja ulomman pyörän tulee kulkea eri säteistä ympyrärataa pitkin. Sen keksi englantilais-saksalainen Rudolph Ackermann (1764–1834) vuonna 1810.


title: Ackermannin ohjausjärjestelmä

text: Ohjausjärjestelmän geometriaa voidaan yksinkertaistettuna kuvata liikuttamalla ohjauksen kääntöpisteitä sisäänpäin niin, että ne sijaitsevat etupyörien keskipisteestä piirretyn suoran ja taka-akselin leikkauspisteessä. Täydellisessä Ackermann-ohjauksessa millä tahansa ohjauskulmalla kaikkien pyörien kääntöympyrän keskipiste on yhteinen kääntöpiste.


title: Ackermannin ohjausjärjestelmä

text: Ohjausjärjestelmän toimintaperiaate on se, että raidetanko on lyhyempi kuin olkatappien välimatka. Tällöin raidetangon sivuttaissuuntainen liike aiheuttaa sisäkaarteen pyörän suuremman kääntymisen verrattuna ulkokaarteen pyörään. Mitä enemmän raidetanko siirtyy sivusuunnassa eli mitä enemmän pyöriä käännetään, sitä suuremmaksi pyörien kulmaero kasvaa.


title: Rikosseuraamusalan koulutuskeskus

text: Rikosseuraamusalan koulutuskeskus (RSKK) on vuonna 1976 perustettu, Vantaan Tikkurilan suuralueen Jokiniemen kaupunginosassa, noin 200 metriä Tikkurilan rautatieaseman eteläpuolella sijaitseva Rikosseuraamuslaitoksen (RISE) valtakunnallinen yksikkö. Koulutuskeskuksen johtajana toimii Hannu Kiehelä.


title: Rikosseuraamusalan koulutuskeskus

text: Koulutuskeskus antaa rikosseuraamusalaan liittyvää tutkintokoulutusta (vankeinhoidon perustutkinto lukion tai muun toisen asteen pohjatutkinnon pohjalta), täydentävää koulutusta kaikille rikosseuraamusalan työntekijöille sekä täydennyskoulutusta (AMK-koulutus). Rikosseuraamusalan valvonta- ja ohjaustehtävissä toimivan vartijan peruskoulutuksena on 53 opintoviikon laajuinen vankeinhoidon perustutkinto, johon sisältyy 22 opintoviikkoa harjoittelua vankilassa. Jatkokoulutuksena Rikosseuraamusalan koulutuskeskus järjestää rikos-seuraamusalan koulutusohjelman (laajuus 210 op, noin 3,5 vuotta; tutkintona sosionomi - AMK) yhteistyössä Laurea-ammattikorkeakoulun kanssa. Koulutuskeskuksen yhteydessä toimii kriminologinen erikoiskirjasto. Kriminologisen kirjaston erikoisaloja ovat rangaistusten täytäntöönpano, vankeinhoito, kriminologia, kriminaalihuolto, rikoksentorjunta ja uhritutkimus. Koulutuskeskuksella on oma 26 huoneen kurssihotelli, joka tarjoaa majoitusta etenkin yli 100 kilometrin etäisyydeltä saapuville kurssilaisille.


title: Rikosseuraamusalan koulutuskeskus

text: Rikosseuraamusalan koulutuskeskus toteuttaa oppi- ja tutkimuslaitosten kanssa yhteistyössä rikosseuraamusalan ylintä ammatillista koulutusta sekä osallistuu aktiivisesti alan työelämän kehittämiseen ja uusintarikollisuutta vähentävien ohjelmien kouluttamiseen, kehittämiseen ja arviointiin. Rikosseuraamusalan koulutuskeskus myös osallistuu rikosseuraamusalan koulutusta koskevaan kansainväliseen yhteistyöhön.


title: Rikosseuraamusalan koulutuskeskus

text: Rikosseuraamusalan koulutuskeskuksen kanssa samassa rakennuksessa (B-rapussa) sijaitsee RISEn Uudenmaan yhdyskuntaseuraamustoimisto. Sen toimialueeseen kuuluu koko Uusimaa Helsinkiä lukuun ottamatta. Toimisto on suurin yhdyskuntapalvelun toimeenpanoyksikkö Suomessa.


title: Lysmata debelius

text: Lysmata debelius on trooppisten vesien koralliriutoilla elävä katkarapulaji. Se kasvaa noin viisi senttiä pitkäksi. Pääväri on tomaatinpunainen, selässä on joitakin valkoisia pilkkuja, jalkojen alaosat ja pitkät tuntosarvet ovat valkoiset. Eri alueilla rapujen värikuviot poikkeavat hieman toisistaan. Värityksensä takia rapua kutsutaan eri kielissä kardinaali-, veri- tai tulikatkaravuksi.


title: Lysmata debelius

text: "Lysmata debelius" elää luonnossa Indopasifisella merialueella ja esiintyy syvemmällä kuin muut saman suvun lajit, 20-60 metrin syvyydessä.


title: Lysmata debelius

text: "Lysmata debelius" -katkarapuja pidetään myös riutta-akvaarioissa, mielellään pienissä parvissa. Ne pysyttelevät kuitenkin usein kivien seassa, joten niitä näkee harvoin. Laji saattaa puhdistaa kaloja loisista samaan tapaan kuin "Lysmata amboinensis", mutta ei kiipeile koralleilla vaan odottaa mieluummin onkalossa tai kivenkolossa. Ravinnoksi niille voi antaa pakastettuja äyriäisiä ja monenlaisia kuivaruokatabletteja. Ruoka on hyvä tarjota ravun lähelle vaikka pinseteillä.


title: McLaren MP4-24

text: McLaren MP4-24 on Formula 1 -auto, jota McLaren-talli käytti kaudella 2009. Auto julkistettiin 16. tammikuuta 2009. Autolla ajoivat kilpaa Lewis Hamilton ja Heikki Kovalainen.


title: McLaren MP4-24

text: Kaudelle 2009 tehdyistä sääntömuutoksista johtuen McLaren MP4-24 näytti erilaiselta edeltäjäänsä verrattuna. Autossa käytetään sliksi-renkaita (sileäpintaiset renkaat), jotka olivat kiellettyjä vuosina 1998–2008. Edeltäjään verrattuna etusiivestä tuli leveämpi, kun taas takasiivestä kapeampi. Autossa on KERS-järjestelmä.


title: Lysmata

text: Lysmata on katkarapusuku. Siihen kuuluu toistakymmentä lajia. Kolmea lajia pidetään yleisesti riutta-akvaarioissa: "Lysmata amboinensis", "Lysmata wurdemanni" ja "Lysmata debelius". Harvinaisempia akvaarioissa pidettäviä lajeja ovat "Lysmata grabhami" ja "Lysmata seticaudata" jotka molemmat elävät luonnossa Atlantin valtameressä. "Lysmata"-suvun katkarapuja kutsutaan usein nimillä puhdistajarapu, puhdistajakatkarapu tai puhdistajakatka. Nimi viittaa niiden tapaan syödä ulkoloisia kalojen pinnalta.


title: Kármánin raja

text: Kármánin raja on 100 kilometrin korkeudella merenpinnasta sijaitseva taso, jota varsinkin Euroopassa on totuttu pitämään rajana, joka erottaa maan ilmakehän ja avaruuden toisistaan.


title: Kármánin raja

text: Raja on nimetty unkarilais-amerikkalaisen fyysikon Theodore von Kármánin mukaan. Hän laski, että tällä korkeudella maapallon ilman tiheys on niin pieni, ettei siipi toimi enää lentotekniikan käyttämän aerodynamiikan lakien mukaan. Rajaa korkeammalla lentokoneen ilmanopeuden olisi oltava maan vastaavaa kiertoratanopeutta suurempi, jotta ilman noste kannattelisi lentokoneen siipiä.